**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**PRELIMINARIOJI PREKIŲ PIRKIMO – PARDAVIMO SUTARTIS**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**BENDROJI DALIS**

**1. SUTARTIES SĄVOKOS**

**Asmenys**

* 1. **Įgaliojusi organizacija** – juridinis asmuo, kuris vadovaujantis Lietuvos Respublikos viešųjų pirkimų įstatymo 83 straipsnio arba atitinkamai Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 91 straipsnio nuostatomis arba kitais pagrindais įgaliojo Perkančiąją organizaciją procedūroms bei kitoms su Pirkimu susijusioms procedūroms iki Preliminariosios sutarties atlikti.
  2. **Tiekėjas** – asmuo ar asmenų grupė, nurodytas (-a) šios Preliminariosios sutarties SD, tiekiantis Prekes Pirkėjui.
  3. **Perkančioji organizacija** – Pirkėjo tinkamai įgaliotas juridinis asmuo Pirkėjo vardu ir interesais organizuojantis ir vykdantis viešojo pirkimo procedūras.
  4. **Pirkėjas** – Preliminariosios sutarties SD nurodytas juridinis asmuo (Įgaliojusi organizacija), perkantis Prekes iš Tiekėjo.
  5. **Subtiekėjas** – juridinis arba fizinis asmuo, kuris pasitelkiamas Preliminariosios sutarties ar jos dalies vykdymui pagal galiojantį tarpusavio sandorį su Tiekėju. Tiekėjas privalo Pasiūlyme nurodyti Subtiekėją arba Preliminariosios sutarties dalį, kuriai vėliau bus pasitelktas Subtiekėjas (VPĮ 88 str./PĮ 96 str.).
  6. **Šalis** – Pirkėjas arba Tiekėjas, kiekvienas atskirai. **Šalys** – Pirkėjas ir Tiekėjas abu kartu.
  7. **Tiekėjas** – asmuo ar asmenų grupė, nurodytas (-a) šios Preliminariosios sutarties SD, tiekiantis (-i) Prekes Pirkėjui.
  8. **Trečioji šalis** – bet kuris kitas fizinis arba juridinis asmuo, kuris nėra šios Preliminariosios sutarties Šalis.
  9. **Ūkio subjektas** – juridinis arba fizinis asmuo,kurio pajėgumais remiasi Tiekėjas, kad atitiktų Pirkimo dokumentuose nustatytus kvalifikacijos reikalavimus (VPĮ 49 str./PĮ 62 str.). Tuo atveju, jei Tiekėjas tik remiasi kito ūkio subjekto ištekliais, toliau Preliminariojoje sutartyje tokie ūkio subjektai vadinami **Trečiaisiais asmenimis**.

**Bendrosios sąvokos**

* 1. **Bendra Preliminariosios sutarties kaina** – Preliminariosios sutarties SD nurodyta bendra visų šios Preliminariosios sutarties galiojimo laikotarpiu tiekiamų Prekių kaina, kuri negali būti viršyta Preliminariosios sutarties galiojimo laikotarpiu.
  2. **Bendra Sutarties kaina** – kuri Pirkėjo mokama Tiekėjui už perkamas Prekes pagal atskiras Šalių sudaromas Sutartis.
  3. **Nuolaida** – Tiekėjo Pasiūlyme nurodyta nuolaida, kuri nekeičiama ir taikoma perkamoms Kitoms prekėms iš Kitų Prekių grupės sąrašo visą Preliminariosios sutarties galiojimo laikotarpį (jei Preliminariosios sutarties SD nenustatyta kitaip).
  4. **Prekės** – Pirkėjo perkamos prekės, kurių techninės charakteristikos nurodytos Sutartyje ir (ar) Techninėje specifikacijoje ir (ar) Kvietime.
  5. **Paslaugos/Darbai –** Techninėje specifikacijoje aiškiai numatyti Paslaugos ir (ar) Darbai, kuriuos savo jėgomis pagal Pasiūlyme nurodytus įkainius (kainą) atlieka Tiekėjas. Paslaugų ir Darbų atlikimui, kokybei, sankcijų taikymui, trūkumų šalinimui, apmokėjimui ir kt. taikomos visos Preliminariosios sutarties nuostatos ir subsidiariai teisės aktų nuostatos, kiek tam tikro santykio ar jo dalies nereglamentuoja Preliminarioji sutartis.
  6. **Pirkimas** – Perkančiosios organizacijos organizuotas viešasis pirkimas, siekiant sudaryti šią Preliminariąją sutartį.
  7. **Prekių kaina/Prekių įkainis** – Prekės kaina Sutartyje gali būti naudojama kaip sąvoka, apibrėžianti Prekių kainą, atskiros grupės kainą ar atskirą Prekės įkainį ir kuri nustatyta Preliminariosios sutarties ar (ir) Sutarties prieduose. Nurodytų Prekių kaina (įskaitant visus įkainius), nurodyta Preliminariosios sutarties SD, negali būti keičiama (išskyrus atvejus, kai Nurodytų prekių kaina mažinama, tokiu atveju sumažintos Nurodytų prekių kainos nurodomos Sutartyje) visą Preliminariosios sutarties galiojimo laikotarpį. Kitų prekių kaina (įskaitant visus įkainius) nurodoma Sutartyje ir negali būti keičiama visą Sutarties galiojimo laikotarpį.
  8. **Prekių trūkumai** – Prekių perdavimo priėmimo metu ar (ir) Prekių garantinio termino galiojimo metu Pirkėjo ar (ir) trečiųjų asmenų nustatyti Prekių kokybės neatitikimai Pirkimo dokumentų ar (ir) teisės aktų reikalavimams, gedimai, paslėpti defektai, veiklos sutrikimai ar pan., dėl kurių Prekės (-ių) nebūtų galima naudoti tam tikslui, kuriam Pirkėjas ją (jas) ketino naudoti, arba dėl kurių Prekės (-ių) naudingumas sumažėtų taip, kad Pirkėjas, apie tuos trūkumus žinodamas, arba apskritai nebūtų tų Prekių pirkęs, arba nebūtų už Prekes mokėjęs tokio dydžio kainą.
  9. **Prekės** – prekės, kaip jos apibrėžtos Preliminariojoje sutartyje, kurios pagal atskiras Šalių sudaromas Sutartis tiekiamos Pirkėjui, įskaitant Tiekėjo atliekamus visus su Prekių tiekimu Susijusius darbus.
  10. **Susiję darbai** – su Prekių tiekimu susiję darbai ir paslaugos. Prekių diegimo, paleidimo, testavimo, kalibravimo, programavimo, montavimo ir kiti darbai ir paslaugos, kurie numatyti Sutarties SD ar (ir) be kurių Pirkėjas negalėtų Prekių naudoti pagal tiesioginę jų paskirtį, todėl Tiekėjas, būdamas savo srities profesionalu, privalėjo juos numatyti ir įskaičiuoti į Pasiūlymą.

**Dokumentai**

* 1. **Atnaujintas varžymasis** – procedūra, kurios metu Pirkėjas Preliminariosios sutarties galiojimo laikotarpiu, teikdamas konkretų rašytinį Užsakymą, atnaujina Tiekėjų varžymąsi dėl Prekių tiekimo, kaip nurodyta šios Preliminarios sutarties BD 13 dalyje.
  2. **Atnaujintas pasiūlymas** – atnaujinto varžymosi metu Tiekėjo Pirkėjui teikiamas papildytas/patikslintas pasiūlymas dėl Prekių pagal Pirkėjo Užsakyme nustatytus reikalavimus.
  3. **Įstatymas –** atitinkamai Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas (aktuali redakcija), kuris taikomas komunaliniam sektoriui, arba Lietuvos Respublikos viešųjų pirkimų įstatymas (aktuali redakcija), kuris taikomas klasikiniam sektoriui.
  4. **Kvietimas sudaryti Preliminariąją sutartį** – Tiekėjui pateiktas pranešimas, kuriuo jis kviečiamas pasirašyti Preliminariąją sutartį ir informuojamas apie terminą skirtą Preliminariosios sutarties sudarymui.
  5. **Pasiūlymas** – Perkančiajai organizacijai vykdant Pirkimo procedūras, Tiekėjo pateiktų dokumentų visuma.
  6. **Pirkimo sąlygos** – Perkančiosios organizacijos vykdytų Pirkimo procedūrų metu pateiktų dokumentų visuma, kuriais vadovaujantis Tiekėjas pateikė Pasiūlymą.
  7. **Pranešimas** – Tiekėjui siunčiami pranešimai, paklausimai, pretenzijos ir kt., kurie laikomi tinkamai išsiųstais ir gautais po 24 (dvidešimt keturių) valandų nuo išsiuntimo, jei pranešimai išsiųsti Preliminariosios sutarties SD (jei Sutartyje kontaktai nėra patikslinti) nurodytu Tiekėjo elektroniniu paštu ar kitu būdu. Jei pranešimas siunčiamas registruotu paštu, jis laikomas tinkamai išsiųstas ir gautas po 5 (penkių) darbo dienų nuo išsiuntimo.
  8. **Prekių perdavimo – priėmimo aktas/Aktas** – Tiekėjui pristačius Prekes ar (ir) Pirkėjui atsiimant Prekes Prekių perdavimo vietoje, Šalių pasirašomas Prekių perdavimo – priėmimo aktas ar kitas lygiavertis dokumentas, patvirtintas Šalių parašais. Jei Preliminariosios sutarties SD ar (ir) Sutartyje numatyti susiję darbai, Prekių perdavimo – priėmimo aktas pasirašomas po visų su Prekių tiekimu Susijusių darbų tinkamo atlikimo.
  9. **Preliminarioji sutartis** – ši Preliminarioji sutartis, susidedanti iš BD 17.5. punkte išvardintų dokumentų, ir kurios tikslas – nustatyti sąlygas, taikomas Sutartims, kurios bus sudarytos per šios Preliminariosios sutarties galiojimo laikotarpį. Toliau tekste Preliminarioji sutartis suprantama kaip ji apibrėžiama šiame punkte, įskaitant visas Preliminariosios sutarties dalis, Techninę specifikaciją, Sutartis ir kitus priedus, susitarimus, jei tekste nenumatyta kitaip.
  10. **Preliminariosios sutarties BD** – šis dokumentas, kuris yra sudėtinė ir neatskiriama Preliminariosios sutarties dalis, nustatantis standartines Preliminariosios sutarties nuostatas, standartines Pirkėjo ir Tiekėjo teises, pareigas ir atsakomybę.
  11. **Preliminariosios sutarties SD** – šio dokumento specialioji dalis, kurioje detalizuojamas Preliminariosios sutarties objektas, Prekių apimtis ir kaina bei įkainiai (jei taikomi), Prekių pristatymo terminai ir perdavimo – priėmimo tvarka bei kitos Šalių sutartos sąlygos.
  12. **Raštu** – reiškia bet kokio pranešimo, paklausimo, pretenzijos ar kt. išsiuntimas elektroniniu paštu, registruotu paštu, faksu ar tiesiogiai interesantui, Šalies Preliminariosios Sutarties SD nurodytais kontaktais (jei Sutartyje kontaktai nėra patikslinti).
  13. **Sąskaita** – Pirkėjui pateikiama PVM sąskaita faktūra apmokėjimui ar kitas mokėjimo dokumentas (jeigu Tiekėjas nėra PVM mokėtojas), už Tiekėjo tinkamas, kokybiškas ir laiku pristatytas Prekes. Sąskaitos teikiamos, priimamos ir apdorojamos VPĮ 22 str. 3 d. / PĮ 34 str. 3 d nustatyta tvarka.
  14. **Sąskaitos gavimo diena** – Sąskaitos pateikimo naudojantis elektronine paslauga „E. sąskaita“ data.
  15. **Sutartis** – šios Preliminariosios sutarties pagrindu sudaroma pagrindinė Prekių tiekimo sutartis. Sutartis gali būti sudaroma žodžiu (taikoma tais atvejais, kai Sutarties vertė mažesnė nei 3000,00 eurų (trijų tūkstančių eurų 00 euro ct) be PVM) arba raštu (pagal pridedamos Sutarties nuostatas, jei pridedama). Nepriklausomai nuo to ar Sutartis sudaroma žodžiu ar raštu, Sutarčiai taikomos visos Preliminariosios sutarties nuostatos (kiek jos neprieštarauja Sutarties nuostatoms).
  16. **Techninė specifikacija** – dokumentas, kuriame nustatyti Prekių techniniai reikalavimai.
  17. **Teisės aktai** – reiškia Lietuvos Respublikos teisės aktus ir tarptautines sutartis, Europos Sąjungos teisės aktus ar bet kokios trečiosios šalies viešosios valdžios individualaus ar norminio pobūdžio potvarkius, kurie, nepriklausomai nuo jų teisinės galios ir (arba) jurisdikcijos, saisto bet kurią Šalį ir (arba) turi įtakos šios Sutarties vykdymui bei Pirkėjo vidaus teisės aktus, su kuriais Tiekėjas buvo supažindintas.
  18. **Užsakymas** – Sutarties pagrindu Tiekėjui tekstiniu pranešimu, elektroniniu paštu, faksu ir/ar per Pirkėjo nurodytą informacinę sistemą teikiamas rašytinis Užsakymas, kuris laikomas gautu po 24 (dvidešimt keturių) valandų nuo jo išsiuntimo Preliminariosios sutarties SD nurodytais Tiekėjo kontaktais.

**Datos ir terminai**

* 1. **Darbo diena** – jei šioje Preliminariojoje sutartyje nenustatyta kitaip, ši sąvoka reiškia darbo dieną Lietuvos Respublikoje.
  2. **Diena** – jei šioje Preliminariojoje sutartyje nenustatyta kitaip, ši sąvoka reiškia kalendorinę dieną.
  3. **Metai** – jei šioje Preliminariojoje sutartyje nenustatyta kitaip, ši sąvoka reiškia 365 dienų laikotarpį.
  4. **Preliminariosios sutarties įsigaliojimo diena** – Preliminariosios sutarties pasirašymo diena arba kita Preliminariosios sutarties SD nurodyta įsigaliojimo data.

# PRELIMINARIOSIOS SUTARTIES OBJEKTAS

* 1. Šios Preliminariosios sutarties objektas yra Prekės, nurodytos Preliminariojoje sutartyje, aprašytos Techninėje specifikacijoje ir Sutartyje. Pagal šią Preliminariąją sutartį taip pat gali būti teikiamos Paslaugos ar atliekami Darbai, kuriems *mutatis mutandis* taikomos Preliminariosios sutarties nuostatos ir teisės aktų reikalavimai pagal Paslaugų/Darbų pobūdį bei Techninės specifikacijos reikalavimus.
  2. Šia Preliminariąja sutartimi Šalys taip pat susitaria dėl Sutarčių sudarymo sąlygų ir tvarkos. Sutarčių vykdymui, nutraukimui, atsakomybėms bei kitiems sutartiniams Šalių santykiams *mutatis mutandis* taikomos visos Preliminariosios sutarties nuostatos.

1. **PREKIŲ KIEKIS IR KAINA**
   1. Prekių kiekis bei bendra Preliminariosios sutarties kaina nurodyti Preliminariosios sutarties SD.
   2. Tiekiamų Prekių kiekis ir kaina nurodomi Kvietimo pagrindu pasirašomoje Sutartyje ir negali viršyti bendros Preliminariosios sutarties kainos ir maksimalaus kiekio (jei Prekių kiekis buvo išreiškiamas maksimaliu kiekiu).
   3. Tiekėjas į Prekių kainą yra įskaičiavęs visas su Prekių tiekimu susijusias išlaidas, visus mokesčius, įskaitant PVM, bet neapsiribojant:
      1. išlaidas, susijusias su Preliminariosios sutarties vykdymu (transportavimo, pakavimo, tranzito, tikrinimo, draudimo, pristatytų Prekių surinkimo vietoje ir (arba) paleidimo ir (arba) šių darbų priežiūros išlaidas);
      2. Susijusių darbų išlaidas, taip pat išlaidas, susijusias su darbo jėga bei Pirkėjo konsultavimu visą Preliminariosios sutarties galiojimo laikotarpį;
      3. Prekių garantinės priežiūros išlaidas, įskaitant visas patirtas Tiekėjo išlaidas dėl garantinės priežiūros metu naudojamų medžiagų, transporto, personalo ir kt.;
      4. visas su dokumentų, numatytų Techninėje specifikacijoje, rengimu, derinimu ir pateikimu susijusias išlaidas;
      5. įsisteigimo Lietuvos Respublikoje išlaidas (jei tai reikalinga Prekių tiekimui užtikrinti), arba su laisvo prekių judėjimo teisės įgyvendinimu susijusias išlaidas (teisės pripažinimo dokumentų, patvirtinimų gavimo iš kompetentingų Lietuvos Respublikos institucijų ir (arba) profesinių bendrijų išlaidas ir kita);
      6. šios Preliminariosios sutarties sudarymo ir vykdymo išlaidas, įskaitant išlaidas, susijusias su priverstiniu Preliminariosios sutarties vykdymu;
      7. visas kitas tiesiogines ir netiesiogines išlaidas, susijusias su Prekių tiekimu, bei bet kokių darbų ar (ir) paslaugų, reikalingų Prekėms tiekti, kuriuos Tiekėjas, būdamas srities specialistu, turėjo ir galėjo numatyti, jei būtų buvęs pakankamai rūpestingas ir tinkamai atsižvelgęs į aplinkybę, kad Pirkėjas siekia, jog Tiekėjas Prekes tiektų, kartu atlikdamas ir Susijusius darbus, reikalingus ar (ir) numatytus Pirkimo dokumentuose, siekiant naudoti Prekes pagal jų tiesioginę paskirtį be papildomų išlaidų iš Pirkėjo pusės;
      8. kitas su Prekių tiekimu susijusias išlaidas.
   4. Visi mokėjimai ir atsiskaitymai pagal Sutartį vykdomi Lietuvos Respublikos nacionaline valiuta – eurais.
2. **MOKĖJIMAI, PINIGINĖS PRIEVOLĖS IR SULAIKYMAI**
   1. Pirkėjas sumoka Tiekėjui už faktiškai pristatytas Prekes per Preliminariosios sutarties SD nustatytą terminą (jei Preliminariosios sutarties SD nenustatyta kitaip).
   2. Tiekėjas, išrašydamas Sąskaitą ir Prekių perdavimo - priėmimo aktą, nurodo Preliminariosios sutarties ir Sutarties (jei sudaryta rašytinė sutartis; jei žodinė sutartis, tokiu atveju nurodoma Kvietimo data) datą ir numerį bei aiškiai detalizuoja (PVM sąskaitoje faktūroje, jos išklotinėje ar Prekių perdavimo - priėmimo akte) kokios konkrečios Prekės buvo perduotos. Tiekėjas pateikiamoje Sąskaitoje papildomai turi nurodyti Preliminariosios sutartyje ir Sutartyje (jei rašytine) nurodyto Pirkėjo už Preliminariosios sutarties ir Sutarties vykdymą atsakingo asmens vardą, pavardę ir kontaktinį telefono numerį.
   3. TiekėjasSąskaitas turės pateikti teisės aktų nustatyta tvarka.
   4. Jei Tiekėjui pagal šią Sutartį yra priskaičiuotos netesybos, Pirkėjo už Prekes mokėtina suma mažinama priskaičiuotų netesybų suma. Taip pat Pirkėjas turi teisę priskaičiuotas netesybas išskaičiuoti iš bet kokių Tiekėjui atliekamų mokėjimų teisės aktų nustatyta tvarka, pranešant Tiekėjui raštu apie tokių netesybų įskaitymą.
   5. Šalys susitaria taikyti tokią Pirkėjo mokėjimų, atliekamų pagal šią Preliminariąją sutartį, įskaitymo tvarką:
      1. Pirmąja eile yra įskaitomi Tiekėjo reikalavimai, susiję su mokėjimo prievolių už pagal Preliminariąją sutartį patiektas Prekes įvykdymu;
      2. Antrąja eile yra įskaitomi Tiekėjo reikalavimai, susiję su netesybų arba nuostolių pagal šią Preliminariąją sutartį atlyginimu;
      3. Trečiąja eile yra įskaitomos kitos Pirkėjo Tiekėjui mokėtinos sumos (jei tokių yra).
   6. Jei mokėjimai pagal šią Preliminariąją sutartį yra tarptautiniai, taikoma SHA atsiskaitymų schema (mokančioji Šalis sumoka banko mokesčius už tarptautinį mokėjimo nurodymą, o užsienio bankų mokesčius sumoka mokėjimą priimanti Šalis).
   7. Pirkėjas turi teisę sulaikyti apmokėjimą Tiekėjui, jei Tiekėjas laiku nevykdo įsipareigojimų pagal šią Sutartį ar pažeidžia bent vieną Preliminariojoje sutartyje nustatytą Tiekėjo įsipareigojimą. Mokėjimai sustabdomi laikotarpiui iki Tiekėjas panaikins visus Preliminariosios sutarties vykdymo pažeidimus/trūkumus.

# 5. PREKIŲ KAINOS PERSKAIČIAVIMAS

5.1. Tiekėjai prisiima visą riziką dėl to, kad ne nuo Pirkėjo priklausančių aplinkybių padidės su Preliminariosios sutarties vykdymu susijusios išlaidos ir Tiekėjui Preliminariosios sutarties vykdymas taps sudėtingesnis (Tiekėjui padidės įsipareigojimų vykdymo kaina). Preliminariosios sutarties Prekių nuolaida ir (ar) bendra Preliminariosios sutarties kaina tokiu atveju nebus keičiama (išskyrus atvejus, kai kaina yra mažinama). Įsipareigojimų vykdymo kainos padidėjimas nesuteikia Tiekėjui teisės sustabdyti Preliminariosios sutarties vykdymo ar atsisakyti Preliminariosios sutarties šiuo pagrindu. Tai būtų laikoma esminiu Preliminariosios sutarties pažeidimu iš Tiekėjo pusės.

5.2. PVM bus apskaičiuojamas ir sumokamas prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, Sutartyje numatyta Prekių kaina (neįskaitant PVM) nesikeičia, o bendra Prekių kaina yra perskaičiuojama atitinkamai pasikeitusio PVM tarifo dydžiui. PVM tarifo pasikeitimo rizika priskiriama Pirkėjui.

1. **KVALIFIKACINIAI REIKALAVIMAI**
   1. Tiekėjas ir jo pasitelkti ūkio subjektai visą Preliminariosios sutarties galiojimo laikotarpį privalo užtikrinti neatitikimą Pirkimo sąlygose nurodytiems pašalinimo pagrindams (vienam ar keliems). Jei Pirkimo dokumentuose keliami kvalifikacijos reikalavimai Tiekėjui ir (ar) Tiekėjo pasitelktam (-iems) specialistui (-ams), tai Tiekėjas privalo užtikrinti, kad lygiavertė Tiekėjo ir (ar) jo specialisto (-ų) būtų užtikrinama visą Preliminariosios sutarties galiojimo laikotarpį.
   2. Tiekėjas turi teisę pakeisti Pasiūlyme nurodytą Tiekėjo specialistą, kuriam buvo keliami kvalifikacijos reikalavimai Pirkimo dokumentuose tik esant visoms šioms sąlygoms: (i) Tiekėjas ne vėliau kaip prieš 10 (dešimt) kalendorinių dienų iki pageidaujamos specialisto pakeitimo datos (prašymo teikimo terminas gali būti trumpesnis tik planuojamo keisti specialisto ligos ar mirties atveju) pateikia Pirkėjui motyvuotą rašytinį prašymą pakeisti specialistą; (ii) prašyme Tiekėjas nurodo kitą specialistą, kurį siūlo vietoj keičiamo Pirkimo metu Pasiūlyme nurodyto specialisto; (iii) kartu su prašymu Tiekėjas pateikia visus dokumentus, pagrindžiančius naujo specialisto atitikimą Pirkimo dokumentuose įvardintai personalo kvalifikacijai; (iv) Tiekėjas gauna raštišką Pirkėjo sutikimą pakeisti specialistą Tiekėjo nurodytu nauju specialistu. Atsakymą Pirkėjas įsipareigoja pateikti ne vėliau kaip per 10 (dešimt) kalendorinių dienų nuo šiame punkte nurodytų dokumentų gavimo iš Tiekėjo dienos. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas atskiras susitarimas dėl Preliminariosios sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Preliminariosios sutarties dalimi.
   3. Tiekėjas, Pirkėjui pareikalavus, per Pirkėjo nustatytą terminą privalo pateikti Pirkėjui pakankamus įrodymus, jog Tiekėjo ir (ar) jo pasitelktų ūkio subjektų ir (ar) specialistų kvalifikacija atitinka Pirkimo sąlygas (įskaitant pašalinimo pagrindų nebuvimą) ir pagal teisės aktų reikalavimus būtinus Prekių tiekimui Lietuvos Respublikoje leidimus, atestatus, licencijas ir (arba) kitus teisės aktų nustatytus reikalavimus atitinkančius dokumentus arba kitus dokumentus, Tiekėjo vidaus tvarkas, aprašus ir kitą dokumentaciją, kuri buvo nurodyta Pirkimo dokumentuose kaip privaloma.
   4. Jei Tiekėjas pažeidžia bent vieną Preliminariosios sutarties BD 6 skyriaus nuostatą ir per 10 (dešimt) kalendorinių dienų nuo Pirkėjo Tiekėjui raginimo išsiuntimo dienos nepradeda tinkamai vykdyti Sutartį, panaikindamas savo sąskaita visus raginime nurodytus trūkumus, tai Tiekėjas, Pirkėjui pareikalavus, moka Sutarties BD 18.3. punkte nustatyto dydžio baudą už kiekvieną atvejį ir privalo nedelsiant (ne vėliau kaip per 5 (penkias) darbo dienas) pašalinti pažeidimą. Tuo atveju, jei dėl Tiekėjo, jo specialistų ar pasitelktų ūkio subjektų neatitikimo Pirkimo sąlygoms Pirkėjui yra pritaikytos sankcijos iš klientų/vartotojų/tiekėjų/išorės institucijų, tai tokias sankcijas visa apimtimi Pirkėjui kompensuoja Tiekėjas per 10 (dešimt) kalendorinių dienų nuo pareikalavimo.
2. **PREKIŲ KOKYBĖ**
   1. Prekėms ir jų kokybei keliami reikalavimai apibrėžiami Preliminariojoje sutartyje, Prekių kokybės, tiekimo ir palaikymo (jei taikoma), aplinkosaugos ar (ir) saugos standartus nustatančiuose tarptautiniuose, Lietuvos Respublikos bei gamintojo/teikėjo standartuose, taip pat teisės aktuose, reglamentuojančiuose tokio pobūdžio Prekių tiekimą ir palaikymą, saugos ir asmens duomenų, kibernetinės saugos reikalavimus. Jei Preliminariojoje sutartyje nenumatyti konkretūs kokybės, tiekimo, garantinio termino, aplinkosaugos, saugos reikalavimai, tai tiekiamų Prekių kokybė turi atitikti teisės aktų keliamus reikalavimus bei įprastai tokios rūšies Prekėms keliamus kokybės, techninius ir funkcinius standartus bei kitas sąlygas.
   2. Jei pagal Preliminariąją sutartį teikiamos Paslaugos ar atliekami Darbai, tai Paslaugų/Darbų kokybei ir atlikimui keliami reikalavimai apibrėžiami Preliminariojoje sutartyje, Paslaugų/Darbų kokybę, teikimą, atlikimą, aplinkosaugą ar (ir) saugą nustatančiuose tarptautiniuose, Lietuvos Respublikos teisės aktuose ir standartuose. Jei Preliminariojoje sutartyje nenumatyti konkretūs kokybės, atlikimo, teikimo, aplinkosaugos, saugos reikalavimai, tai teikiamų Paslaugų ir atliekamų Darbų kokybė turi atitikti teisės aktų keliamus reikalavimus bei įprastai tokios rūšies Paslaugoms/Darbams keliamus kokybės, techninius ir funkcinius standartus bei sąlygas. Paslaugoms ir Darbams garantinis terminas nustatomas Preliminariojoje sutartyje ir (ar) teisės aktuose. Jei Sutartis ar teisės aktai nenustato konkretaus Garantinio termino galiojimo, tai Pirkėjas turi teisę kreiptis dėl Paslaugų/Darbų trūkumų visą Preliminariosios sutarties galiojimo laikotarpį. Preziumuojama, kad Tiekėjas materialiai atsako už visus Paslaugų/Darbų trūkumus, paaiškėjusius Preliminariosios sutarties vykdymo metu, jeigu Tiekėjas neįrodo, kad trūkumai atsirado ne dėl Tiekėjo kaltės ar aplaidaus jo sutartinių įsipareigojimų vykdymo.
   3. Prekių ar jų dalies Garantinis terminas nustatomas Preliminariojoje sutartyje ar (ir) Kvietime ir pradedamas skaičiuoti nuo Prekių ar jų dalies, jeigu Prekės tiekiamos dalimis, perdavimo Pirkėjo nuosavybėn dienos, t. y. Akto pasirašymo dienos (išskyrus jei Prekės priimamos su trūkumais, tokiu atveju terminas skaičiuojamas nuo įrašo Akte apie trūkumų pašalinimą dienos). Nustatytas Garantinis terminas neapriboja Pirkėjo teisės pareikšti reikalavimus Tiekėjui dėl perduotų Prekių trūkumų Lietuvos Respublikos civilinio kodekso 6.338 str. nustatyta tvarka ir terminais.
   4. Jeigu Pirkėjas negali naudotis Prekėmis, kurioms yra nustatytas Garantinis terminas, dėl Prekių trūkumų ir (ar) nuo Tiekėjo priklausančių kliūčių, tai garantinis terminas neskaičiuojamas tol, kol Tiekėjas tas kliūtis pašalina (kliūtimis laikomi Prekių trūkumai). Tokiu atveju Tiekėjas privalo pratęsti garantinį terminą tokiam laikui, kurį Pirkėjas negalėjo Prekių naudoti dėl Prekių trūkumų.
   5. Tiekėjas, pasirašydamas Preliminariąją sutartį, garantuoja, kad perduodamų Prekių disponavimo, valdymo ir naudojimosi teisės nėra apribotos, taip pat Prekės yra naujos (jei Sutartyje nenustatyta kitaip), nenaudotos, tinkamos naudoti pagal jų tikslinę paskirtį, be paslėptų Prekių trūkumų, dėl kurių Prekių nebūtų galima naudoti pagal jų tikslinę paskirtį arba dėl kurių sumažėtų Prekių naudingumas. Tiekėjas taip pat garantuoja, kad Prekės, perduodamos pagal Preliminariąją sutartį, yra kokybiškos, neturi dizaino, medžiagų ar darbo defektų.
   6. Vadovaujantis Lietuvos Respublikos civilinio kodekso 6.317 straipsniu, Tiekėjo garantija (patvirtinimas) dėl Prekių nuosavybės teisės ir jų kokybės yra, nepaisant to, ar tokia garantija Preliminariojoje sutartyje numatyta, ar ne (garantija pagal įstatymą).
   7. Preziumuojama, kad Tiekėjas materialiai atsako už visus Prekių trūkumus, paaiškėjusius Prekių perdavimo – priėmimo metu ar (ir) garantinio termino galiojimo metu, jeigu neįrodo, kad Prekių trūkumai atsirado po Prekių perdavimo Pirkėjui dėl to, kad Pirkėjas ar su juo susijusios trečiosios šalys pažeidė Prekių naudojimo ar saugojimo taisykles.
   8. Prekių trūkumai Prekių perdavimo – priėmimo metu ar (ir) po Akto pasirašymo turi būti pašalinti Preliminariosios sutarties SD nustatytais terminais Tiekėjo sąskaita. Pirkėjas turi teisę nepriimti Prekių, jei pastebimi Prekių trūkumai. Apie pastebėtus Prekių trūkumus yra pažymima Akte, nurodant priimto sprendimo motyvus. Prekės gali būti priimamos Pirkėjo su neesminiais trūkumais, Akte nurodant trūkumus ir terminą, per kurį trūkumai turi būti pašalinti. Visais atvejais visus darbus ir (ar) paslaugas, susijusius su Prekių trūkumų pašalinimu ar Prekių keitimu ir pačiomis Prekėmis, Tiekėjas atlieka savo sąskaita per Preliminariosios sutarties SD nurodytą trūkumų šalinimo terminą (jei Šalys nesusitarė dėl trumpesnio termino). Atsiskaitymo terminas pradedamas skaičiuoti ir Pirkėjui atsiranda prievolė atsiskaityti su Tiekėju tik po to, kai Pirkėjas įsitikina, jog trūkumai yra visiškai pašalinti ir trūkumų pašalinimas pažymimas Akte, pasirašant Pirkėjui.
   9. Prekių trūkumų šalinimas nepratęsia Prekių tiekimui skirto ir Preliminariojoje sutartyje užfiksuoto termino.
   10. Tiekėjui per Preliminariosios sutarties SD nustatytą terminą nepašalinus Prekių perdavimo – priėmimo metu ir (ar) Garantinio termino galiojimo metu nustatytų Prekių trūkumų arba nepakeitus trūkumų turinčių Prekių kokybiškomis, Tiekėjas, Pirkėjui pareikalavus, moka Pirkėjui Preliminariosios sutarties SD nustatyto dydžio netesybas už vėlavimą pašalinti trūkumus bei atlygina Pirkėjo dėl to patirtus tiesioginius nuostolius tiek, kiek jų nepadengia netesybos. Netesybų ir nuostolių sumokėjimas neatleidžia Tiekėjo nuo pareigos savo sąskaita kuo skubiau pašalinti trūkumus arba pakeisti trūkumus turinčias Prekes kokybiškomis, lygiavertėmis Prekėmis ir toliau tinkamai vykdyti Preliminariąją sutartį.
   11. Tiekėjui per Preliminariosios sutarties SD nustatytą terminą nepašalinus nustatytų Prekių trūkumų arba nepakeitus trūkumų turinčių Prekių kokybiškomis, ir kai dėl tokių trūkumų Prekės negali būti naudojamos pagal paskirtį, Pirkėjas, įspėjęs Tiekėją prieš 1 (vieną) darbo dieną, turi teisę pašalinti trūkumus savo jėgomis arba pasitelkdamas trečiąsias šalis, o Tiekėjas tokiu atveju įsipareigoja per 10 (dešimt) kalendorinių dienų apmokėti Pirkėjo patirtas trūkumų šalinimo išlaidas ir kitas išlaidas pagal Pirkėjo pateiktą sąskaitą faktūrą ar kitą lygiavertį dokumentą. Tiekėjas privalo apmokėti visą pateiktą trūkumų šalinimo bei kitų išlaidų sumą, išskyrus atvejus, kai Tiekėjas įrodo, kad Prekių trūkumai atsirado dėl netinkamo Prekių sandėliavimo ar eksploatavimo, jei tokie Pirkėjo veiksmai/neveikimas pažeidė Tiekėjo pateiktas su Prekėmis laikymo, sandėliavimo, eksploatavimo instrukcijas.
   12. Tiekėjas atlygina pagal Pirkėjo pateiktą sąskaitą faktūrą Pirkėjo nuostolius, susijusius su Prekių kokybės (gedimų) nustatymu valstybės įgaliotose įstaigose, turinčiose teisę atlikti tokią paslaugą. Pirkėjas turi teisę be Tiekėjo išankstinio sutikimo atlikti tokią Prekių ekspertizę, jei Pirkėjui kilo pagrįstų abejonių dėl Prekių kokybės priėmimo perdavimo ar garantinio laikotarpio metu arba jei po Prekių perdavimo Pirkėjui paaiškėja Prekių paslėpti defektai, neatitikimai Preliminariosios sutarties ar teisės aktų reikalavimams ar Prekių (ar jų dalies) negalima naudoti pagal tiesioginę paskirtį dėl veikimo sutrikimų ar kitų trūkumų.
   13. Prekių perdavimo – priėmimo metu ar Garantinio termino galiojimo metu Pirkėjas turi teisę grąžinti nekokybiškas Prekes Tiekėjui, nesuteikdamas Tiekėjui teisės nekokybiškas Prekes pakeisti ar pašalinti Prekių trūkumus, jei dėl Prekių trūkumų kyla pavojus elektros ir (ar) dujų infrastruktūrai, informacinių technologijų sistemų saugumui ar nepertraukiamam jų darbui, trečiosioms šalims ar gedimai yra nuolatinio pobūdžio ir (ar) pasikartojantys (daugiau nei penkių Prekių gedimai per mėnesį arba daugiau kaip 2 (du) gedimai vienos Prekės per vieną mėnesį). Tokiu atveju Tiekėjas privalo per 10 (dešimt) kalendorinių dienų savo sąskaita atsiimti Prekes iš Pirkėjo nurodytos vietos, atitinkamai sumažinama pagal Preliminariąją sutartį Tiekėjui mokėtina kaina tokių trūkumų turinčių Prekių verte.
   14. Tiekėjas, tiekdamas Prekes ir (ar) atlikdamas su Prekių tiekimu susijusius darbus/paslaugas, užtikrina saugos darbe, priešgaisrinės saugos, aplinkos apsaugos bei kitų teisės aktų nustatytų reikalavimų, taikomų tiekiant Prekes, laikymąsi.
   15. Kilus ginčui, Šalys gali skirti ekspertizę. Nepriklausomo eksperto samdymo išlaidas apmoka Tiekėjas.
3. **PREKIŲ PRISTATYMO TERMINAI IR PERDAVIMO - PRIĖMIMO TVARKA**
   1. Tiekėjas, įvykdęs Preliminariojoje sutartyje numatytus įsipareigojimus ar jų dalį (jei buvo numatytas priėmimas dalimis/etapais), turi kreiptis į Pirkėją raštu dėl Akto pasirašymo. Prekė laikoma perduota tik Šalims pasirašius Aktą, kuriame nurodoma kokia Prekė ar jos dalis perduodama. Jei Akte yra įrašas apie Prekių trūkumus, tai toks pasirašytas Aktas patvirtina tik faktinį Prekių perdavimą, bet nėra laikomas teisėtu pagrindu apmokėjimui gauti, kol nebus pašalinti visi Akte nurodyti trūkumai ir Šalys to nepatvirtins Akte parašais. Tiekėjas turi teisę pateikti Sąskaitą už tinkamai ir kokybiškai, be trūkumų, įvykdytus įsipareigojimus ar jų dalį tik po Akto pasirašymo, kuriuo Pirkėjas patvirtino atitinkamų įsipareigojimų ar jų dalies perėmimą ir kokybę (jei Sutarties SD nenumatyta kita apmokėjimo tvarka).
   2. Aktas turi būti surašytas dviem vienodą teisinę galią turinčiais egzemplioriais, kuriuos pasirašo abiejų Šalių įgalioti asmenys, jei Preliminariosios sutarties SD nenumatyta kitaip.
   3. Jei kitaip nenumatyta Preliminariosios sutarties SD, Pirkėjas turi ne vėliau kaip per 5 (penkias) darbo dienas nuo Tiekėjo raštiško kreipimosi gavimo pasirašyti Aktą arba Akte nurodyti trūkumus ir grąžinti Aktą Tiekėjui (el. paštu, nurodytu Sutartyje). Kai trūkumai pašalinti, Tiekėjas kreipiasi į Pirkėją pakartotinai ir, jei nustatoma, kad trūkumai pašalinti, Pirkėjas tai pažymi Akte, Šalys pasirašo Aktą ir Tiekėjas įgyja teisę į apmokėjimą Preliminariojoje sutartyje nustatyta tvarka. Akto pasirašymas neapriboja Pirkėjo teisės kreiptis į Tiekėją dėl paslėptų defektų šalinimo Tiekėjo sąskaita.
   4. Tiekėjas Akto pasirašymo metu atiduoda Pirkėjo nuosavybėn visus brėžinius, instrukcijas ir kitus duomenis bei dokumentus, nurodytus Preliminariojoje sutartyje ar (ir) kurie priklauso įvykdytai įsipareigojimų daliai. Kol Pirkėjui nepateikiamos su Prekių naudojimusi ar kiti Preliminariojoje sutartyje nurodyti dokumentai ir informacija, laikoma, kad Tiekėjo sutartiniai įsipareigojimai neįvykdyti.
   5. Prekių tiekimo, įskaitant visas su Prekių tiekimu susijusius darbus/paslaugas, išlaidos turi būti įskaičiuotos į Tiekėjo Pasiūlymą ir apmokamos tik Tiekėjo sąskaita, jei Pirkimo sąlygose nenurodyta kitaip.
   6. Prekių atsitiktinio žuvimo ar sugedimo rizika iki Akto pasirašymo momento tenka Tiekėjui.
   7. Tiekėjui vėluojant perduoti Prekes Preliminariojoje sutartyje nustatytais terminais, Tiekėjas, Pirkėjui pareikalavus, moka Pirkėjui Preliminariosios sutarties SD nustatyto dydžio netesybas bei atlygina Pirkėjo dėl to patirtus tiesioginius nuostolius tiek, kiek jų nepadengia netesybos. Netesybų sumokėjimas neatleidžia Tiekėjo nuo pareigos pašalinti trūkumus ir tinkamai vykdyti Preliminariąją sutartį. Pirkėjui pareiškus reikalavimą atlyginti patirtus nuostolius, netesybos įskaitomos į nuostolių atlyginimą.
   8. Pirkėjas, gavęs motyvuotą, įrodymais (pvz. nuotraukos su datomis, dokumentai, raštai ir pan.) pagrįstą Tiekėjo prašymą nereikalauti mokėti netesybų (atleisti Tiekėją nuo pareigos mokėti netesybas), kuriame nurodytas atleidimo nuo netesybų mokėjimo laikotarpis ir tokį laikotarpį pagrindžiantys faktai, susiję su bent viena iš Preliminariosios sutarties BD 8.8. punkte išvardintų aplinkybių (būtini tas aplinkybes pagrindžiantys dokumentai, argumentai, kiti faktai, kurie gali būti faktiškai patikrinami), gali nereikalauti mokėti netesybų už Preliminariojoje sutartyje nurodytų terminų (bent vieno) pažeidimą šių aplinkybių (bent vienos) egzistavimo laikotarpiu:
      1. Pirkėjo pateikiami papildomi nurodymai ir (ar) suderinto plano/grafiko/kito Preliminariosios sutarties vykdymo dokumento keitimai Pirkėjo iniciatyva turi įtakos Prekių tiekimo terminui (-ams) ar kitiems Preliminariojoje sutartyje nurodytiems terminams;
      2. valstybės ar savivaldos institucijų veiksmai arba bet kokios kitos kliūtys, priskirtinos Pirkėjui ir (arba) Pirkėjo samdomiems tretiesiems asmenims, trukdo Tiekėjui laiku perduoti Prekes ar (ir) įvykdyti kitus įsipareigojimus Preliminariojoje sutartyje nustatytais terminais. Taip pat Tiekėjas turi įrodyti, kad Tiekėjas kaip profesionalus rinkos dalyvis, išmanantis rinką ir teisės aktus, negalėjo numatyti šių aplinkybių Pasiūlymo teikimo metu ar kad institucijos vėluoja nuo oficialiai joms nustatyto atsakymo termino pateikti atitinkamus leidimus/dokumentus ne dėl Tiekėjo kaltės: netinkamos kokybės dokumentų pateikimas, pakartotinis derinimas dėl Tiekėjo aplaidumo/kaltės nelaikomas tinkamu pagrindu;
      3. vykdant Preliminariąją sutartį, paaiškėja šios Preliminariosios sutarties pasirašymo metu nenumatytos aplinkybės: nenumatytas Pirkėjo pateikto Užsakymo keitimas, užsitęsusios Pirkimo procedūros (taikoma, jei Preliminariosios sutarties vykdymo terminas buvo apibrėžtas tiksliomis datomis), trečiųjų šalių, priskirtinų Pirkėjui, veiksmai ar neveikimas, ikiteismine ar teismine tvarka vykstantys ginčai, su Preliminariosios sutarties vykdymu susijusių teisės aktų nuostatų pasikeitimas;
      4. Pirkėjas nevykdo ar netinkamai vykdo savo įsipareigojimus pagal šią Preliminariąją sutartį dėl ko Tiekėjas negali tiekti Prekių, ką Tiekėjas gali faktiškai įrodyti. Taikoma tik tuo atveju, jei Pirkėjas pažeidžia Preliminariojoje sutartyje aiškiai nurodytas prievoles ir terminus;
   9. Pirkėjas taip pat turi teisę inicijuoti atleidimo nuo netesybų procedūrą, jei jis nustato, kad aplinkybės, dėl kurių turi būti mokamos netesybos, atsirado dėl Pirkėjo veiksmų, priklausančių nuo Pirkėjo, ar yra bent viena iš Preliminariosios sutarties BD 8.8. punkte nurodytų aplinkybių. Tokiu atveju Pirkėjas privalo objektyviai pagrįsti aplinkybes ir raštu pranešti Tiekėjui apie netesybų netaikymą, nurodydamas priežastis ir netesybų netaikymo periodą.
   10. Tiekėjas yra visiškai atsakingas už pasitelktus asmenis ir kitus savo kontrahentus. Tiekėjo kontrahento (Subtiekėjo, pasitelktų Ūkio subjektų, Trečiųjų asmenų ar kt.) sutartinių įsipareigojimų nevykdymas nėra laikomas aplinkybe, kurios pagrindu būtų galima atleisti Tiekėją nuo netesybų mokėjimo.
   11. Nustatytas atleidimas nuo netesybų, vadovaujantis Preliminariosios sutarties BD 8.8. punktu, gali būti taikomas tik tam laikotarpiui, kurį gali įrodyti ir pagrįsti atleidimą inicijavusi Šalis, pateikusi objektyvius įrodymus (nuotraukos, prašymai, dokumentai, raštai su datomis, valstybės institucijų patvirtinimai ar kt.). Netesybų netaikymas neatleidžia Tiekėjo nuo tinkamo sutartinių įsipareigojimų vykdymo Preliminariojoje sutartyje nustatyta tvarka ir terminais. Netesybų netaikymas nepratęsia Preliminariosios sutarties galiojimo termino.
   12. Netesybų netaikymas visais atvejais įforminamas rašytiniu Šalių susitarimu. Lygiaverčiu dokumentu bus laikomas Tiekėjo rašytinis prašymas su įrodymais ir Pirkėjo rašytinis patvirtinimas, pasirašytas įgalioto Pirkėjo atstovo.

# ŠALIŲ PATVIRTINIMAI IR GARANTIJOS

* 1. Kiekviena iš Šalių pareiškia ir garantuoja kitai Šaliai, kad:
     1. Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;
     2. Šalis atliko visus teisinius veiksmus, būtinus, kad Preliminarioji sutartis būtų tinkamai sudaryta ir galiotų;
     3. sudarydama Preliminariąją sutartį, Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir/ar susitarimų;
     4. Šalies atstovai, pasirašę šią Preliminariąją sutartį, yra Šalies tinkamai įgalioti ją pasirašyti;
     5. Šaliai nėra žinoma apie jokius būsimus teisinės aplinkos pasikeitimus, kurie gali turėti įtakos Šalies įsipareigojimų pagal šią Preliminariąją sutartį vykdymui;
     6. Preliminarioji sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Preliminariosios sutarties sąlygas;
     7. Preliminariosios sutarties sąlygos yra aiškios ir suprantamos bei vykdytinos;
     8. nei šios Preliminariosios sutarties sudarymas, nei Pirkėjo ar Tiekėjo šia Preliminariąja sutartimi prisiimtų įsipareigojimų vykdymas neprieštarauja ir nepažeidžia (i) jokio teismo, arbitražo, valstybinės ar savivaldos institucijos sprendimo, įsakymo, potvarkio ar nurodymo, kuris yra taikomas Šalims; (ii) jokios sutarties ar kitokio sandorio, kurio šalimi yra atitinkama Šalis, ar (iii) jokio Šalims taikomo įstatymo ar kito teisės norminio akto nuostatų.
  2. Tiekėjas patvirtina, kad:
     1. nedalyvauja Lietuvos Respublikos konkurencijos įstatyme nurodytuose draudžiamuose susitarimuose ir susitarimuose, pažeidžiančiuose įstatyme nurodytus principus;
     2. Prekių pristatymo Pirkėjui dieną Prekės nebus išnuomotos, duotos panaudai, įkeistos, parduotos ar kitaip perleistos tretiesiems asmenims, Prekėms nebus uždėtas areštas ar draudimas, o taip pat nebus sudaryta jokių sandorių, taip pat ir ateities sandorių, kurie apsunkintų Pirkėjo galimybę disponuoti Prekėmis;
     3. turi visus teisės aktais numatytus leidimus, licencijas, darbuotojus ir/ar personalą, organizacines ir technines priemones, reikalingas Prekėms tiekti;
     4. pristatys kokybiškas Prekes, kaip nurodyta Preliminariosios sutarties BD, ir atliks Susijusius darbus pagal Preliminarios sutarties nuostatas;
     5. į Pasiūlymo kainą įskaičiavo visas išlaidas, būtinas Prekių pagal šią Preliminarią sutartį tiekimui, bei prisiima riziką dėl to, kad ne nuo Pirkėjo priklausančių aplinkybių padidės su Sutarties vykdymu susijusios Tiekėjo išlaidos ir (arba) Tiekėjui Sutarties vykdymas taps sudėtingesnis;
     6. yra susipažinęs arba įsipareigoja susipažinti su visais Pirkėjo vidaus teisės aktais, reikšmingais tinkamam Tiekėjo įsipareigojimų vykdymui, ir įsipareigoja tinkamai juos vykdyti.
  3. Pirkėjas patvirtina, kad:
     1. įvykdė arba įgaliojo Perkančiąją organizaciją įvykdyti šiai Preliminariajai sutarčiai sudaryti būtinas viešųjų pirkimų procedūras;
     2. priims pagal šios Preliminariosios sutarties pagrindu sudarytų Sutarčių nuostatas patiektas kokybiškas Prekes ir už tokias Prekes atsiskaitys Preliminariojoje sutartyje nustatyta tvarka ir terminais;
  4. Jei paaiškėja, kad šioje Preliminariojoje sutartyje nurodyti Šalių patvirtinimai (-as) ir/ar pareiškimai (-as) yra melagingas (-i) ir/ar klaidingas (-i), tai Šalis privalo atlyginti kitai Šaliai dėl tokio (-ių) melagingo (-ų) ir/ar klaidingo (-ų) patvirtinimo (-ų) ir/ar pareiškimo (-ų) patirtus nuostolius.

1. **ŠALIŲ TEISĖS IR PAREIGOS**
   1. **Pirkėjas įsipareigoja:**
      1. vykdyti Preliminariąją sutartį, laikantis jos sąlygų;
      2. Preliminariosios sutarties vykdymo metu bendradarbiauti su Tiekėju, teikiant Preliminariosios sutarties vykdymui pagrįstai reikalingą informaciją, kurios pateikimo būtinybė iškilo Preliminariosios sutarties vykdymo metu;
      3. priimti Šalių sutartu laiku pristatytas Prekes, jeigu jos atitinka Preliminarioje sutartyje nustatytus reikalavimus Prekėms;
      4. Tiekėjui tinkamai įvykdžius sutartinius įsipareigojimus, sumokėti Tiekėjui už laiku pristatytas kokybiškas Prekes Preliminariojoje sutartyje nustatyta tvarka;
      5. tinkamai vykdyti kitus įsipareigojimus, numatytus Preliminariojoje sutartyje ir galiojančiuose Lietuvos Respublikos teisės aktuose.
   2. **Tiekėjas įsipareigoja:**
      1. tinkamai ir sąžiningai vykdyti Preliminariąją sutartį;
      2. Preliminariojoje sutartyje ar Sutartyje nustatytais terminais perduoti Pirkėjui Sutartyje nurodytas Prekes ir ištaisyti nustatytus trūkumus;
      3. Tiekti kokybiškas, Pirkimo dokumentų reikalavimus atitinkančias, Pasiūlyme ir (ar) Atnaujintame pasiūlyme nurodytas Prekes. Profesionaliai, kokybiškai atlikti Paslaugas/Darbus Sutartyje nustatytais terminais ir tvarka;
      4. Tiekėjas neturi teisės reikalauti Pirkėjo pateikti dokumentų ar (ir) žmogiškųjų išteklių savo sutartinių įsipareigojimų vykdymui, jei tai nebuvo numatyta Kvietime ar Preliminariojoje sutartyje, tačiau Tiekėjas turi teisę prašyti Pirkėjo pateikti Kvietime ar Preliminariojoje sutartyje nenurodytus dokumentus ir (ar) žmogiškuosius išteklius, jei Pirkėjas su tuo sutinka, tačiau tai neįtakoja ir nekeičia Tiekėjui nustatytų sutartinių įsipareigojimų vykdymo terminų;
      5. savo sąskaita pasirūpinti įranga ir darbo jėga, reikalinga tinkamam Sutarties vykdymui;
      6. prisiimti Prekių ar jų dalies atsitiktinio žuvimo ar sugedimo riziką iki Akto pasirašymo dienos arba Paslaugų/Darbų atlikimo, jei tokia prievolė nustatyta Tiekėjui ir tai gali įtakoti Prekių kokybę;
      7. perduodant Prekes, pateikti Pirkėjui visą būtiną dokumentaciją Pirkimo sąlygose nurodyta kalba, įskaitant naudojimo ir priežiūros instrukcijas, bei Garantinio termino galiojimo laikotarpiu nemokamai konsultuoti Pirkėją su Prekių naudojimu susijusiais klausimais;
      8. užtikrinti, kad Preliminariąją sutartį vykdytų asmenys, turintys reikalingą kvalifikaciją ir patirtį, atitinkančią nustatytą Pirkimo dokumentuose;
      9. nedelsiant raštu informuoti Pirkėją apie bet kurias aplinkybes, kurios trukdo ar gali sutrukdyti Tiekėjui tiekti Prekes nustatytais terminais bei tvarka;
      10. užtikrinti saugos darbe, priešgaisrinės saugos, aplinkos apsaugos, asmens duomenų bei kitų teisės aktų nustatytų reikalavimų, taikomų tiekiant Prekes, laikymąsi. Materialiai atsakyti už šių reikalavimų nesilaikymą prieš Pirkėją ar trečiąsias šalis ar Tiekėjo darbuotojus ir susijusius asmenis;
      11. atsižvelgti į Sutarties vykdymo metu Pirkėjo pateiktas pagrįstas pastabas, jei jos bus teikiamos;
      12. Tiekėjas, vykdydamas Sutartį, veikia kaip profesionalus rinkos dalyvis, todėl dėl bet kokių pretenzijų, nuostolių, atsirandančių dėl Tiekėjo veiksmų ar aplaidumo ar teisės aktų pažeidimo, prisiima visą atsakomybę bei privalo atlyginti dėl savo kaltų/neatsargių veiksmų ar neveikimu padarytą žalą Pirkėjui ir (ar) trečiosioms šalims bei jų patirtus nuostolius, tame tarpe dėl bet kokių teisės aktų pažeidimo, neteisėto patentų, prekių ženklų, kitų intelektinės nuosavybės objektų panaudojimo ar bet kokių asmenų teisių pažeidimo. Tiekėjas yra materialiai atsakingas už žalą dėl Prekių trūkumų, kilusią Garantinio termino galiojimo metu;
      13. Tiekėjas garantuoja Pirkėjui ir (ar) tretiesiems asmenims nuostolių atlyginimą, jei Tiekėjas ar jo specialistai, darbuotojai, Subtiekėjai ar kiti pasitelkti asmenys Sutarties vykdymo metu sunaikintų ar kitaip sugadintų Pirkėjo ar trečiųjų šalių turtą ar sukeltų žalą sveikatai, gyvybei ar (ir) jei Tiekėjas ar jo specialistai, darbuotojai, Subtiekėjai ar kiti pasitelkti asmenys nesilaikytų Lietuvos Respublikoje galiojančių teisės aktų reikalavimų ir dėl to Pirkėjui ir (ar) trečiosioms šalims būtų pateikti kokie nors reikalavimai ar pradėti procesiniai veiksmai.
      14. užtikrinti iš Pirkėjo Preliminariosios sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Esant poreikiui, pasirašyti papildomus konfidencialumo įsipareigojimus Preliminariosios sutarties vykdymo metu;
      15. susipažinti ir santykiuose su Pirkėju ir Preliminariosios sutarties vykdymui pasitelkiamais asmenimis laikytis UAB „Ignitis grupė“ (buvęs pavadinimas „Lietuvos energija“, UAB) valdybos sprendimu patvirtintos Antikorupcinės politikos (toliau – politika). Susipažinti su politika ir/ar jos pakeitimais galima adresu www.ignitisgrupe.lt. Tiekėjas privalo užtikrinti, kad šio punkto ir aprašo reikalavimų laikytųsi Tiekėjas ir Sutarties vykdymui jo pasitelkiamų asmenų darbuotojai ir kiti atstovai;
      16. nedelsiant informuoti apie atsiradusias aplinkybes, dėl kurių Preliminarioji sutartis gali neatitikti nacionalinio saugumo, korupcijos prevencijos, ekonominių ir kitų tarptautinių sankcijų ar kitų viešiems interesų apsaugai skirtų teisės aktų reikalavimų;
      17. nenaudoti Pirkėjo ir Ignitis grupės įmonių ženklo (-ų) ir (ar) pavadinimo jokioje reklamoje, leidiniuose ar kitur be išankstinio raštiško Pirkėjo sutikimo;
      18. Sąskaitas teikti teisės aktų nustatyta tvarka ir priemonėmis;
      19. tinkamai vykdyti kitus įsipareigojimus, numatytus Sutartyje ir galiojančiuose teisės aktuose.
      20. tinkamai ir sąžiningai vykdyti Preliminariąją sutartį;
   3. **Pirkėjas turi teisę**:
      1. į tinkamą, sąžiningą Tiekėjo sutartinių įsipareigojimų vykdymą visą Preliminariosios sutarties galiojimo laikotarpį bei netesybas, nuostolių atlyginimą, jei Tiekėjas nesilaiko sutartinių įsipareigojimų ar (ir) pažeidžia teisės aktų reikalavimus;
      2. be atskiro pranešimo atlikti bet kokius patikrinimus, kurie Pirkėjui atrodo reikalingi, kilus įtarimui, kad Tiekėjas nesugebės laiku pateikti Prekių ar Prekės teikiamos nekokybiškai, neprofesionaliai;
      3. raštu pateikto ir motyvuoto prašymo pagrindu reikalauti Tiekėjo darbuotojo pakeitimo, jei mano, kad šis asmuo nėra stropus ar netinkamai vykdo pareigas;
      4. teikti pastabas, susijusias su Tiekėjo tiekiamomis Prekėmis, į kurias Tiekėjas turi atsižvelgti.
      5. nutraukti Sutartį dėl esminio Preliminariosios sutarties pažeidimo iš Tiekėjo pusės, jei Tiekėjas, įskaitant bet kurį su Tiekėju susijusį asmenį, duoda arba pasiūlo (tiesiogiai arba netiesiogiai) bet kuriam Pirkėjo ar UAB „Ignitis grupė“ įmonių darbuotojui bet kokią naudą daikto, piniginio atlygio, komisinių, paslaugų arba kitos materialios ar nematerialios naudos forma, kaip paskatą arba apdovanojimą už bet kurio su šio Pirkimo ar Sutartimi susijusio veiksmo atlikimą arba susilaikymą jį atlikti, arba už palankumo arba nepalankumo parodymą arba susilaikymą juos parodyti (kyšį) bet kuriam su šia Sutartimi susijusiam asmeniui. Pirkėjui nutraukus Preliminariąją sutartį šiuo pagrindu, Tiekėjas privalo atlyginti Pirkėjui visas patirtas išlaidas, susijusias su Sutarties vykdymo užbaigimu bei kompensuoti visus dėl Preliminariosios sutartis nutraukimo patirtus nuostolius.
   4. **Tiekėjas turi teisę**:
      1. Tiekėjas Sutarčiai vykdyti turi teisę pasitelkti tik tuos Subtiekėjus, kurie registruoti (jeigu Subtiekėjas yra fizinis asmuo – nuolat gyvenantys) Europos Sąjungos valstybėje narėje, Šiaurės Atlanto sutarties organizacijos valstybėje narėje ar trečiojoje šalyje, pasirašiusioje PĮ 29 straipsnio 4 dalyje/ VPĮ 17 straipsnio 4 dalyje nurodytus tarptautinius susitarimus. Šio punkto nuostatos (-ų) nesilaikymas yra laikomas esminiu Sutarties pažeidimu.
      2. gauti Preliminariojoje sutartyje nurodyto dydžio užmokestį už laiku, tinkamai Pirkėjui pateiktas kokybiškas, Pirkimo sąlygas atitinkančias Prekes;
      3. prašyti, kad Pirkėjas pateiktų su tinkamu Preliminariosios sutarties vykdymu susijusią informaciją ar dokumentus, kurių pateikimo būtinybė atsirado Preliminariosios sutarties vykdymo metu;
      4. reikalauti, kad Pirkėjas priimtų perduodamas Prekes, atitinkančias Pirkimo sąlygų, Preliminariosios sutarties, Sutarties ir Prekių tiekimui taikomų teisės aktų reikalavimus bei pasirašytų Aktą;
      5. reikalauti, kad Pirkėjas tinkamai ir laiku vykdytų kitus sutartinius įsipareigojimus.
   5. Kiti Pirkėjo ir Tiekėjo įsipareigojimai, teisės ir pareigos, apibrėžiami galiojančiuose Lietuvos Respublikos teisės aktuose ir Preliminariojoje sutartyje.
2. **TIEKĖJO TEISĖ PASITELKTI ASMENIS, JUNGTINĖ VEIKLA**
   1. Bet kokie fiziniai ar juridiniai asmenys, kuriuos Tiekėjas pasitelkia tam, kad atitiktų Pirkimo dokumentuose nustatytus reikalavimus ar (ir) pasitelkia Preliminariosios sutarties vykdymui, neatsižvelgiant į tai, kokie teisiniai ryšiai sieja šiuos asmenis su Tiekėju, yra laikomi asmenimis, veikiančiais Tiekėjo vardu. Šių asmenų veiksmai, vykdant Sutartį, Tiekėjui sukelia tokias pačias pasekmes ir atsakomybę pagal Sutartį, kaip jo paties veiksmai.
   2. Subtiekimas ir (ar) Ūkio subjektų/Trečiųjų asmenų (toliau kartu – asmenys) pasitelkimas nesukuria sutartinių santykių tarp Pirkėjo ir asmenų. Tiekėjas atsako už pasitelktų asmenų veiksmus ar neveikimą. Pirkėjo sutikimas, kad atitikčiai Pirkimo dokumentų reikalavimams ir (ar) sutartiniams įsipareigojimams vykdyti būtų pasitelkiami asmenys ar tiesioginis atsiskaitymas su jais, neatleidžia Tiekėjo nuo įsipareigojimų pagal Preliminariąją sutartį, neatsižvelgiant ar jis sutartinius įsipareigojimus vykdo pats ar pasitelkdamas asmenis.
   3. Tiekėjas privalo užtikrinti, kad Preliminariosios sutarties sudarymo momentu ir visą jos galiojimo laikotarpį Pirkimo dokumentuose nurodyti ir (ar) Sutarties vykdymui pasitelkti asmenys turėtų reikiamą kvalifikaciją ir patirtį. Už asmenų atliekamų sutartinių įsipareigojimų kokybę, saugos, tiekimo ir (ar) kitų pagal Preliminariosios sutarties pobūdį nustatytų reikalavimų laikymąsi Pirkėjui ir prieš trečiąsias šalis, įskaitant išorės valstybines organizacijas, atsako Tiekėjas.
   4. Tuo atveju, jei Ūkio subjektas, kurio pajėgumais buvo pasiremta dėl atitikimo Pirkimo dokumentuose nustatytiems kvalifikacijos reikalavimams, tiesiogiai vykdo Preliminariąją sutartį, jis laikomas ir Ūkio subjektu ir Subtiekėju, todėl Tiekėjas privalo tokį asmenį nurodyti kaip Ūkio subjektą ir kaip Subtiekėją (arba nurodyti subtiekimui perduodamą dalį, o Subtiekėją nurodyti vėliau) kaip to reikalaujama Įstatyme.
   5. Tiekėjas Sutarčiai vykdyti turi teisę pasitelkti Subtiekėjus tik tuo atveju, jei Pasiūlyme nurodyta Preliminariosios sutarties dalis, kuri bus perduodama subtiekimui arba buvo nurodyti tikslūs Subtiekėjų pavadinimai. Tiekėjas privalo nurodyti pasitelkiamus Subtiekėjus Pasiūlyme ar (ir) pranešti Pirkėjui apie pasitelkiamus naujus ar keičiamus Subtiekėjus iki Preliminariosios sutarties vykdymo pradžios ar (ir) Preliminariosios sutarties vykdymo metu. Subtiekėjo keitimas ar (ir) naujo Subtiekėjo pasitelkimas galimas tai sutartinių įsipareigojimų daliai, kurią Tiekėjas nurodė Pasiūlyme.
   6. Subtiekėjo keitimas ar naujo Subtiekėjo pasitelkimas, jei Subtiekėjas pasitelktas tik Preliminariosios sutarties vykdymui, tačiau Tiekėjas nesirėmė jo pajėgumais (kvalifikacija), kad atitiktų Pirkimo dokumentų reikalavimus, galimas, jei Tiekėjas raštu iš anksto praneša Pirkėjui apie Subtiekėjo (-jų) keitimą ar naujo (-ų) pasitelkimą Pasiūlyme nurodytai sutartinių įsipareigojimų daliai. Jei Pirkėjas per 5 (penkias) darbo dienas raštu nepareiškė prieštaravimo, laikoma, kad Subtiekėjas pakeistas ar pasitelktas naujas. Tiekėjo prašymas laikomas neatskiriama Preliminariosios sutarties dalimi.
   7. Trečio asmens, kurio ištekliais buvo pasiremta dėl atitikties Pirkimo dokumentų reikalavimams, keitimas galimas, jei Tiekėjas raštu iš anksto praneša Pirkėjui apie nurodyto Trečiojo asmens keitimą ir kartu su prašymu pateikia visus būtinus keitimui dokumentus (techninius pasus, sutartį/susitarimą ir (ar) kt.). Jei Pirkėjas per 5 (penkias) darbo dienas raštu nepareiškė prieštaravimo, laikoma, kad Tiekėjas turi teisę pakeisti nurodytą Trečiąjį asmenį, kurio ištekliais remiamasi. Tretieji asmenys turi būti nurodyti Tiekėjo Pirkimo konkursui teikiamose dokumentuose Pirkimo sąlygose nustatyta tvarka. Tiekėjo prašymas laikomas neatskiriama Sutarties dalimi.
   8. Ūkio subjekto, kurio pajėgumais buvo remtasi dėl atitikties kvalifikacijos reikalavimams, keitimas galimas tik tuomet, kai Tiekėjas Pirkėjui pateikia rašytinį prašymą dėl keitimo ir kartu su prašymu teikia keičiamo Ūkio subjekto atitiktį Pirkimo dokumentuose nustatytiems kvalifikacijos reikalavimams pagrindžiančius dokumentus bei gauna raštišką Pirkėjo sutikimą. Ūkio subjekto, kurio kvalifikacija buvo remtasi, keitimas vykdomas rašytiniu Šalių susitarimu. Lygiaverčiu dokumentu bus laikoma rašytinis Tiekėjo prašymas ir rašytinis Pirkėjo patvirtinimas, pasirašytas įgalioto Pirkėjo atstovo. Ūkio subjektai turi būti nurodyti Tiekėjo Pirkimo konkursui teikiamose dokumentuose Pirkimo sąlygose nustatyta tvarka.
   9. Pirkėjas atsisako leisti keisti ar pasitelkti naują asmenį, jei yra teisės aktuose nustatyti pagrindai, pavyzdžiui: asmuo nebuvo tinkamai nurodytas/išviešintas Tiekėjo Paraiškoje/Pasiūlyme ar asmuo neatitinka Pirkimo sąlygų reikalavimų ar nustatyta, kad jis galėtų sukelti grėsmę nacionaliniam saugumui ir pan. (sąrašas nėra baigtinis ir priklauso nuo Preliminariosios sutarties ir jai taikomų teisės aktų turinio).
   10. Tuo atveju, kai Tiekėjo norimas pasitelkti asmuo neatitinka Pirkimo dokumentuose keltų kvalifikacijos reikalavimų, Tiekėjas įsipareigoja pakeisti reikalavimų neatitinkantį asmenį savo iniciatyva kitu, raštu informuodamas Pirkėją apie asmens neatitikimą ir jo keitimą ne vėliau kaip per 2 (dvi) darbo dienas nuo fakto apie neatitikimą paaiškėjimo, arba per 5 (penkias) darbo dienas nuo Pirkėjo pranešimo apie asmens neatitikimą reikalavimams gavimo dienos. Keitimui visais atvejais taikoma šio Preliminariosios sutarties BD skyriaus tvarka.
   11. Jei Tiekėjas pakeičia esamą arba pasitelkia (pasamdo, įdarbina, leidžia atlikti dalį sutartinių įsipareigojimų pagal Preliminariąją sutartį ar kita) naują asmenį ne Preliminariojoje sutartyje nustatyta tvarka, arba sutartinius įsipareigojimus pagal Preliminariąją sutartį vykdo asmenys, kurių kvalifikacija neatitinka Pirkimo dokumentuose ar (ir) teisės aktuose nustatytų tokio pobūdžio veiklai keliamų reikalavimų, Tiekėjas, Pirkėjui pareikalavus, privalo sumokėti Sutarties BD 18.3. punkte nustatyto dydžio baudą už kiekvieną pažeidimo faktą.
   12. Atsiradus poreikiui keisti jungtinės veiklos sutartyje nurodytus partnerius kitais, privalo būti įvykdytos visos žemiau nurodytos sąlygos:
       1. Tiekėjas Pirkėjui pateikia šiuos dokumentus:
          1. pasiliekančio jungtinės veiklos partnerio prašymą dėl jungtinės veiklos partnerio keitimo;
          2. pasitraukiančio jungtinės veiklos partnerio prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam ir (ar) pasiliekančiam jungtinės veiklos partneriui;
          3. naujojo  ir (ar) pasiliekančio jungtinės veiklos partnerio raštišką sutikimą pakeisti pasitraukiantį jungtinės veiklos partnerį bei prisiimti visus pasitraukiančio jungtinės veiklos partnerio įsipareigojimus pagal jungtinės veiklos sutartį bei naujojo ir (ar) pasiliekančio jungtinės veiklos partnerio  kvalifikaciją pagrindžiantys dokumentus (jei taikoma).
       2. Tiekėjas pateikia Pirkėjui naujos jungtinės veiklos sutarties ar esamos jungtinės veiklos sutarties pakeitimo kopiją, kurioje pasiliekančiojo jungtinės veiklos partnerio įsipareigojimai išliks tokie patys kaip ir ankstesnėje jungtinės veiklos sutartyje, o naujasis ir (ar) pasiliekantis jungtinės veiklos partneris perims visus pasitraukiančiojo jungtinės veiklos partnerio įsipareigojimus pagal ankstesnę jungtinės veiklos sutartį.
   13. Galutinio sprendimo teisė dėl jungtinės veiklos partnerio keitimo priklauso Pirkėjui. Jei Pirkėjas pritaria keitimui, jungtinės veiklos partnerio keitimas įforminamas rašytiniu Šalių susitarimu. Tiekėjui atsisakius jungtinės veiklos partnerio, jį pakeitus ar pasitelkus naują partnerį bei raštiško Pirkėjo leidimo, Tiekėjas, Pirkėjui pareikalavus, privalo sumokėti Preliminariosios sutarties BD 18.3. punkte nustatyto dydžio baudą.
   14. Tiekėjas neturi teisės pasitelkti šios Preliminariosios sutarties ir (ar) Sutarties vykdymui Pirkėjo darbuotojų, taip pat bet kokiais kitais pagrindais pasitelkti Pirkėjo darbuotojų Preliminariosios sutarties ir (ar) Sutarties vykdymui. Tai gali būti laikoma esminiu Preliminariosios sutarties pažeidimu.
   15. Tuo atveju, kai Pirkimo dokumentuose numatyta tiesioginio Pirkėjo atsiskaitymo su Subtiekėjais galimybė, Subtiekėjui išreiškus norą pasinaudoti tiesioginio atsiskaitymo galimybe, tarp Pirkėjo, Tiekėjo bei Subtiekėjo, vadovaujantis Įstatymo nuostatomis, sudaroma trišalė sutartis.

11.

11.19. Šio skyriaus nuostatos (-ų) nesilaikymas yra laikomas esminiu Sutarties pažeidimu.

1. **ATNAUJINTO VARŽYMOSI PROCEDŪRA**
   1. Preliminariosios sutarties galiojimo laikotarpiu Pirkėjas, siekdamas įsigyti Prekes, kiekvieną kartą atnaujina Tiekėjų varžymąsi dėl Prekių tiekimo, raštu teikdamas kvietimą pateikti Atnaujintus pasiūlymus (toliau – Kvietimas) visiems Preliminariąją sutartį pasirašiusiems Tiekėjams. Kiekvienas Tiekėjas dalyvauja atnaujintame varžymesi, pateikdamas Atnaujintą pasiūlymą pagal konkretų Pirkėjo Kvietimą. Kvietimas siunčiamas tekstiniu pranešimu, elektroniniu paštu, CVP IS priemonėmis ir/ar per Pirkėjo nurodytą informacinę sistemą, ir laikomas gautu po 24 (dvidešimt keturių) valandų nuo jo išsiuntimo.
   2. Atnaujinto varžymosi metu Pirkėjas Kvietime pateikia išsamią informaciją apie:
      1. planuojamas pirkti Prekes, nurodydamas kokios Prekės užsakomos, Prekių tiekimo sąlygas, techninius Prekių parametrus, Sutarties galiojimo terminą, Pirkėjo nustatytą terminą per kurį Tiekėjai turi pateikti Atnaujintus pasiūlymus ir kitas būtinąsias sąlygas.
      2. visą VPĮ 78 straipsnyje reikalaujamą nurodyti informaciją;
      3. Tiekėjų Atnaujinti pasiūlymai turi būti Pirkėjo gauti iki Kvietime nurodyto termino pabaigos. Po termino pabaigos gauti Atnaujinti pasiūlymai laikomi negautais ir nebus nagrinėjami;
      4. Pirkėjas gali nurodyti, jog su Tiekėjais, pateikusiais Atnaujintus pasiūlymus, laikantis lygiateisiškumo, skaidrumo ir konfidencialumo principų bus vedamos derybos dėl Prekių kainos ir Atnaujinto pasiūlymo sąlygų ir kokia tvarka tai bus atliekama, siekiant nustatyti Tiekėją, su kuriuo bus sudaroma Sutartis. Į derybas, jei jos bus vykdomos, bus pakviesti visi Atnaujintus pasiūlymus atnaujinto varžymosi metu pateikę Tiekėjai. Esant poreikiui, bus organizuojami keli derybų etapai;
      5. kitas konkretaus kvietimo atveju, Pirkėjo vertinimu, svarbias aplinkybes ar informaciją apie perkamas Prekes, Atnaujintų pasiūlymų pateikimo, vertinimo ir / ar Sutarties sudarymo tvarką.
   3. Atnaujindamas varžymąsi, Pirkėjas turi teisę Kvietime tikslinti ar (ir) pildyti Pirkimo sąlygas dėl Prekių techninių parametrų ar (ir) tiekimo sąlygų, jei tai neprieštarauja Techninės specifikacijos ir preliminariojoje sutartyje nustatytoms sąlygoms. Visais atvejais Pirkėjas, pateikdamas Kvietimą, neturi teisės keisti Preliminariosios sutarties sąlygų ir esminių Techninės specifikacijos sąlygų.
   4. Kiekvieno atnaujinto varžymosi metu kiekvienas Tiekėjas įsipareigoja pateikti savarankišką Atnaujintą pasiūlymą Pirkėjui nepriklausomai nuo kitų Tiekėjų. Tiekėjai neturi teisės pateikti bendrų pasiūlymų Pirkėjui ar kitaip pažeisti Lietuvos Respublikos konkurencijos įstatymą.
   5. Tiekėjas, pateikdamas Atnaujintą pasiūlymą pagal Pirkėjo pateiktą Kvietimą, patvirtina visų sąlygų, nurodytų Kvietime, priimtinumą.
   6. Tiekėjas į Atnaujinto pasiūlymo kainą įskaičiuoja visus Tiekėjo mokamus mokesčius, išlaidas, įskaitant ir išlaidas, susijusias su Susijusių darbų atlikimu. Pagal Pirkėjo pateiktą kvietimą pateiktame Tiekėjo Atnaujintame pasiūlyme (po derybų, jei vykdomos derybos) nurodyta Prekių kaina, sudarant Sutartį, negali būti didinama.
   7. Preliminariosios sutarties galiojimo laikotarpiu, vykdant atnaujinto varžymosi procedūras, Prekių kainos fiksuojamos Sutartyje ir negali būti didinamos Sutarties galiojimo laikotarpiu.
   8. Atnaujinto varžymosi metu pateikti Atnaujinti pasiūlymai bus vertinami pagal Preliminariosios sutarties SD nustatytus vertinimo kriterijus.
   9. Pirkėjas, priėmęs sprendimą dėl laimėjusio Atnaujinto pasiūlymo, informuoja Tiekėjus, kurie pateikė Atnaujintus pasiūlymus, apie Atnaujintų pasiūlymų vertinimo rezultatus, nurodydamas atnaujintą varžymąsi laimėjusio Tiekėjo pavadinimą ir kitų Tiekėjų vietą pasiūlymų vertinimo eilėje, į kurią neįtraukiami Preliminariojoje sutartyje ir/ar Kvietime nustatytų reikalavimų neatitinkantys Tiekėjų pasiūlymai.
   10. Sutartis su laimėjusį Atnaujintą pasiūlymą pateikusiu Tiekėju gali būti sudaroma tik po to, kai Pirkėjas informuoja Tiekėjus apie Atnaujintų pasiūlymų vertinimo rezultatus.
   11. Pirkėjas turi teisę bet kuriuo metu iki Sutarties sudarymo, neatlygindamas Tiekėjams jokių patirtų kaštų / nuostolių, nutraukti atnaujinto varžymosi procedūrą, apie tai informuodamas visus Tiekėjus.
   12. Sutartis su atnaujintą varžymąsi laimėjusiu Tiekėju gali būti sudaroma žodžiu (kai Sutarties vertė mažesnė nei 3000,00 EUR (trys tūkstančiai eurų 00 ct) be PVM ir kai tai neprieštarauja teisės aktams, reglamentuojantiems perkamų prekių teikimą) arba raštu. Jei Sutartis sudaroma žodžiu, jai visais atvejais taikomos visos Preliminariosios sutarties ir Sutarties nuostatos. Kvietimas dalyvauti atnaujinto varžymosi procedūroje visada teikiamas raštu.
   13. Tuo atveju, kai Sutartis sudaroma žodžiu, Pirkėjas ne vėliau kaip per 2 (dvi) darbo dienas nuo pranešimo apie laimėjimą Tiekėjams pateikimo dienos, raštu pateikia atnaujintą varžymąsi laimėjusiam Tiekėjui kvietimo patvirtinimą ir praneša, kad Sutartis sudaroma žodžiu. Žodinė sutartis įsigalioja nuo Pirkėjo Tiekėjui kvietimo patvirtinimo pateikimo dienos, bet ne vėliau kaip per 24 (dvidešimt keturias) valandas nuo kvietimo patvirtinimo išsiuntimo Tiekėjui momento.
   14. Tuo atveju, kai Sutartis sudaroma raštu, Pirkėjas, ne vėliau kaip per 5 (penkias) darbo dienas nuo pranešimo apie laimėjimą raštu Tiekėjams pateikimo dienos, pateikia atnaujintą varžymąsi laimėjusiam Tiekėjui kvietimo patvirtinimą ir Sutarties 2 egzempliorius pasirašymui.
   15. Atnaujintą varžymąsi laimėjęs Tiekėjas, gavęs:

12.15.1. Kvietimo patvirtinimą ir pranešimą, kad Sutartis sudaroma žodžiu, pradeda vykdyti Sutartį;

12.15.2. Kvietimo patvirtinimą ir Sutartį pasirašymui, privalo ją pasirašyti ir pasirašytos Sutarties 1 (vieną) egzempliorių grąžinti Pirkėjui ne vėliau kaip per 5 (penkias) darbo dienas nuo Sutarties pateikimo pasirašymui momento.

* 1. Jei atnaujintą varžymąsi laimėjęs Tiekėjas: 1) raštu atsisako sudaryti Sutartį, 2) nustatytais terminais nepateikia Pirkėjui pasirašytos Sutarties ir vėlavimas yra daugiau nei 5 (penkias) darbo dienas nuo nustatyto termino pabaigos; tokiu atveju atnaujintą varžymąsi laimėjęs Tiekėjas, Pirkėjo pareikalavimu, moka Pirkėjui 5 (penkių) procentų savo pasiūlymo, pateikto atnaujinto varžymosi metu, vertės baudą bei atlygina Pirkėjo nuostolius, o teisė sudaryti Sutartį gali būti perduodama Tiekėjui pasiūlymų eilėje esančiam po atsisakiusio sudaryti Sutartį Tiekėjo arba Pirkėjas skelbia naują atnaujintą varžymąsi.
  2. Jei atnaujinto varžymosi metu nebuvo gauta Atnaujintų pasiūlymų arba visi gauti Atnaujinti pasiūlymai neatitiko Preliminariojoje sutartyje ir/ar kvietime nustatytų reikalavimų, atnaujinto varžymosi procedūra laikoma pasibaigusia, o Pirkėjas turi teisę savo nuožiūra atlikti bet kurį iš toliau nurodytų veiksmų:
     1. pakartotinai organizuoti atnaujintą varžymąsi dėl tų pačių Prekių arba neorganizuoti naujo varžymosi;
     2. organizuoti atnaujintą varžymąsi dėl didesnio ar mažesnio Prekių kiekio;
     3. organizuoti viešąjį pirkimą dėl tų pačių Prekių bendra teisės aktuose nustatyta tvarka.

1. **INTELEKTINĖS NUOSAVYBĖS TEISĖS**
   1. Visi rezultatai ir su jais susijusios teisės, įgytos vykdant Preliminariąją sutartį ir Sutartį, įskaitant intelektinės nuosavybės teises, išskyrus asmenines neturtines teises į intelektinės veiklos rezultatus, yra Pirkėjo nuosavybė, pereinanti Pirkėjui nuo Prekių perdavimo – priėmimo momento be jokių apribojimų, kurią Pirkėjas gali naudoti, publikuoti, perleisti ar perduoti be atskiro Tiekėjo sutikimo, neapsiribojant teritorija at asmenų sąrašu. Tuo atveju, jei intelektinė nuosavybė yra susijusi su iki Preliminariosios sutarties įsigaliojimu susijusiomis teisėmis, Pirkėjas turi teisę neterminuotai naudotis Tiekėjo intelektinės veiklos rezultatais be papildomų apmokėjimų savo ir UAB „Ignitis grupė“, jos tiesiogiai ir netiesiogiai valdomų įmonių, naudai.
   2. Bet kokie su Preliminariąją sutartimi ir Sutartimi susiję dokumentai, išskyrus pačią Preliminariąją sutartį ir Sutartį, yra Pirkėjo nuosavybė ir, Tiekėjui baigus vykdyti savo įsipareigojimus, Pirkėjo reikalavimu turi būti grąžinti (kartu su visomis jų kopijomis) Pirkėjui.
   3. Šios Preliminariosios sutarties tekstas, išskyrus Tiekėjo vienašališkai sudarytus dokumentus ir duomenis, identifikuojančius Tiekėją, yra Pirkėjo autorinis kūrinys. Šios Preliminariosios sutarties sudarymo ir vykdymo procedūros yra Pirkėjo geroji praktika. Tiekėjui suteikiama tik neišimtinė, terminuota teisė naudotis Preliminariosios sutarties tekstu tik šios Preliminariosios sutarties vykdymo tikslais. Bet koks kitoks šios Preliminariosios sutarties teksto ir (arba) patirties, įgytos Pirkėjui taikant Preliminariosios sutarties sudarymo ir vykdymo procedūras, naudojimas Tiekėjo veikloje galimas tik gavus tam išankstinį rašytinį Pirkėjo sutikimą.
   4. Tiekėjas garantuoja nuostolių ir/ar žalos atlyginimą Pirkėjui (įskaitant bylinėjimosi išlaidas) dėl bet kokių reikalavimų, kylančių dėl intelektinės nuosavybės teisių pažeidimo ar įtariamo jų pažeidimo (įskaitant gynybą įtariamo pažeidimo atveju), išskyrus atvejus, kai toks pažeidimas (įtariamas pažeidimas) atsiranda dėl Pirkėjo kaltės.
   5. Tiekėjas nedelsdamas praneša Pirkėjui apie tai, kad jam yra pateiktas ieškinys ar bet koks kitas reikalavimas dėl bet kokios su Preliminariąja sutartimi ir (ar) Sutartimi susijusios intelektinės nuosavybės teisės pažeidimo ar įtariamo pažeidimo.
2. **ŠALIŲ ATSAKOMYBĖ**
   1. Už savo sutartinių įsipareigojimų nevykdymą ar netinkamą vykdymą Šalys atsako šioje Preliminariojoje sutartyje ir teisės aktuose nustatyta tvarka. Nuostolių atlyginimas ir netesybų sumokėjimas neatleidžia Šalies nuo Preliminariosios sutarties nuostatų tinkamo vykdymo.
   2. Pirkėjui pareiškus reikalavimą atlyginti patirtus nuostolius, netesybos įskaitomos į nuostolių atlyginimą. Netesybos taikomos nuo Sutartyje nurodytų sumų be PVM. Šalis, reikalaujanti nuostolių atlyginimo, privalo kita Šaliai pateikti patirtos žalos dydį patvirtinančius įrodymus.
   3. Sutarties pagrindu Šalies privalomos mokėti netesybos (jei jos nėra įskaitomos) ir (ar) nuostoliai turi būti sumokėti per 10 (dešimt) kalendorinių dienų nuo joms apmokėti išrašytos sąskaitos – faktūros ar kito dokumento, kuriame pateikiamas reikalavimas sumokėti netesybas, gavimo dienos.

# Jei Tiekėjas nevykdo ar netinkamai vykdo savo įsipareigojimus pagal Preliminariąją sutartį, jis pažeidžia Preliminariąją sutartį. Tiekėjui pažeidus Preliminariąją sutartį, Pirkėjas turi teisę naudotis bet kokiais teisėtais savo teisių gynimo būdais, įskaitant, bet neapsiribojant:

* + 1. reikalauti tinkamai vykdyti sutartinius įsipareigojimus;
    2. reikalauti atlyginti nuostolius;
    3. pasinaudoti Preliminariosios sutarties įvykdymo užtikrinimu, jei toks reikalavimas buvo Pirkimo sąlygose;
    4. reikalauti sumokėti Preliminariosios sutarties SD nustatyto dydžio netesybas ir atlyginti nuostolius;
    5. nutraukti Preliminariąją sutartį dėl esminio pažeidimo.
  1. Pirkėjas, nesant apmokėjimo sulaikymo pagrindų, nesumokėjęs Tiekėjui už Prekes per Preliminariosios sutarties SD nurodytą terminą, Tiekėjui pareikalavus, moka 0,05 procento nuo laiku nesumokėtos sumos dydžio delspinigius už kiekvieną uždelstą dieną. Apmokėjimo sulaikymo pagrindu laikomas sutartinių įsipareigojimų pažeidimas iš Tiekėjo pusės.

1. **NENUGALIMOS JĖGOS (*FORCE MAJEURE*) APLINKYBES**
   1. Šalis atleidžiama nuo atsakomybės už Preliminariosios sutarties nevykdymą, jei ji nevykdoma dėl nenugalimos jėgos (*force majeure*), t. y. aplinkybių, kurių ta Šalis negalėjo kontroliuoti bei protingai numatyti Sutarties sudarymo metu ir negalėjo užkirsti kelio šių aplinkybių ar jų pasekmių atsiradimui. Nenugalima jėga (*force majeure*) nelaikoma tai, kad Šalis neturi reikiamų finansinių išteklių arba Šalies kontrahentai pažeidžia savo prievoles. Apie nenugalimos jėgos (*force majeure*) aplinkybių atsiradimą Preliminariosios sutarties Šalys privalo informuoti nedelsiant. Šalis, nepranešusi kitai Šaliai apie nenugalimos jėgos (*force majeure*) aplinkybes, negali jomis remtis kaip atleidimo nuo atsakomybės už Preliminariosios sutarties nevykdymą pagrindu.
   2. Esant nenugalimos jėgos (*force majeure*) aplinkybėms Šalys atleidžiamos nuo savo sutartinių įsipareigojimų vykdymo visam minėtų aplinkybių buvimo laikotarpiui, bet ne ilgiau, kaip 2 (dviem) mėnesiams.
   3. Jei nenugalimos jėgos aplinkybės tęsiasi ilgiau kaip 2 (du) mėnesius, bet kuri iš Šalių turi teisę vienašališkai, nesikreipdama į teismą, nutraukti šią preliminariąją sutartį, apie tai įspėjusi raštu kitą Šalį prieš 5 (penkias) kalendorines dienas.
   4. Nutraukus Preliminariąją sutartį, Šalys privalo ne vėliau kaip per 10 (dešimt) kalendorinių dienų nuo nutraukimo dienos atsiskaityti viena su kita ir įvykdyti kitus iki nutraukimo momento kilusius įsipareigojimus.
2. **SUTARTIES ĮVYKDYMO UŽTIKRINIMAS**
   1. Šios dalies nuostatos taikomos tuomet, jei Preliminariosios sutarties SD numatyta, kad tinkamam Preliminariosios sutarties įvykdymui užtikrinti Tiekėjas turi pateikti Preliminariosios sutarties įvykdymo užtikrinimą (toliau – Sutarties garantas).
   2. Tiekėjas ne vėliau kaip per 10 (dešimt) kalendorinių dienų nuo Preliminariosios sutarties pasirašymo dienos turi pateikti Pirkėjui Preliminariosios sutarties SD nurodyto dydžio Sutarties garantą bei visus jį lydinčius dokumentus (originalus), kuris turi galioti visą Preliminariosios sutarties galiojimo terminą. Tuo atveju, jei Preliminariosios sutarties galiojimo laikotarpiu gali pasibaigti Sutarties garanto galiojimo terminas, Tiekėjas privalo Pirkėjui ne vėliau kaip likus 5 (penkioms) darbo dienoms iki Sutarties garanto galiojimo pabaigos pateikti naują Sutarties garantą arba pratęsti esamą ne trumpesniam kaip 6 (šešių) mėnesių laikotarpiui. Visais atvejais Sutarties garantas turi galioti nepertraukiamai visą Preliminariosios sutarties galiojimo laikotarpį.
   3. Tiekėjas žino, kas Sutarties garantas užtikrina Tiekėjo tinkamų įsipareigojimų įvykdymą, sumažina Pirkėjo rizikas dėl netinkamo Tiekėjo sutartinių įsipareigojimų vykdymo, todėl Pirkime yra privalomas. Tiekėjas supranta ir prisiima pasekmes dėl netinkamo Preliminariosios sutarties BD 16 skyriaus vykdymo: Jei Tiekėjas nepateikia naujo arba nepratęsia esamo Sutarties garanto Preliminariosios sutarties BD 16.2. punkte nustatyta tvarka, tai gali būti laikoma esminiu Sutarties pažeidimu. Jei vėluojama pateikti Sutarties garantą/pratęsti Sutarties garantą ilgiau nei 10 (dešimt) darbo dienų nuo garanto pabaigos/termino pateikimui pabaigos, tai laikoma esminiu pažeidimu iš Tiekėjo pusės, Preliminarioji sutartis tokiu atveju nutraukiama vienašališkai be papildomų įspėjimų (Preliminarioji nutraukiama su pažeidimą padariusiu Tiekėju, su kitais tiekėjais Preliminarioji sutartis lieka galioti).
   4. Sutarties garantas, jeigu kitaip nenumatyta Preliminariosios sutarties SD, turi būti pateiktas Šalių tarpusavio atsiskaitymams naudojama valiuta.
   5. Preliminarioji sutartis, jei kitaip nenumatyta Preliminariosios sutarties SD, turi būti užtikrinama pagal nustatytą tvarką ir patvirtintas taisykles banko išduota besąlygine neatšaukiama garantija arba draudimo bendrovių besąlyginiu ir neatšaukiamu laidavimo draudimo raštu pagal nustatytą tvarką ir patvirtintas taisykles.
   6. Jeigu Preliminariosios sutarties įvykdymo užtikrinimui yra pateikiama banko garantija, Preliminarioji sutartis turi būti užtikrinama Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės valstybėje registruoto banko, arba kito tarptautinio banko, turinčio ne žemesnį nei A- (A minus) pagal „Fitch Ratings“ agentūrą (arba „Standard&Poor’s“ arba „Moody’s“ reitingo agentūrų atitikmenį) ilgalaikio skolinimosi reitingą, pagal nustatytą tvarką ir patvirtintas taisykles išduota besąlygine neatšaukiama garantija. Reitingą turi atitikti bankas, kuris išdavė garantiją, arba bendrovių grupė, kuriai jis priklauso.
   7. Jeigu Preliminariosios sutarties įvykdymo užtikrinimui yra pateikiamas draudimo bendrovės raštas, toks raštas turi būti išduotas draudimo bendrovės, kuriai suteiktas tarptautinės reitingų agentūros patvirtintas investicinio lygio reitingas yra ne mažesnis už vieną iš išvardytų: BBB pagal agentūros „Standard&Poor’s“; BBB pagal agentūros „Fitch IBCA“; Baa2 pagal agentūros „Moody’s“; B++ agentūros „A.M. Best“. Jeigu draudimo įmonė nėra reitinguota, tai ji bus laikoma priimtina tuo atveju, kai aukščiau minėti reitingai yra suteikti draudimo įmonės pagrindiniam akcininkui, kuriam priklauso ne mažiau kaip 50 proc. draudimo įmonės akcijų.
   8. Sutarties garante turi būti nurodyta, kad Sutarties garanto davėjas besąlygiškai ir neatšaukiamai įsipareigoja sumokėti Pirkėjui ne didesnę nei Sutarties garante nurodytą sumą per 7 (septynias) darbo dienas nuo pirmo raštiško Pirkėjo pranešimo Sutarties garanto davėjui apie Tiekėjo Preliminariojoje sutartyje nustatytų prievolių pažeidimą, dalinį ar visišką jų nevykdymą ar netinkamą vykdymą. Sutarties garanto davėjas neturi teisės reikalauti, kad Pirkėjas pagrįstų savo reikalavimą. Pirkėjas pranešime Sutarties garanto davėjui nurodys, kad Sutarties garanto suma jam priklauso dėl to, kad Tiekėjas dalinai ar visiškai neįvykdė Preliminariosios sutarties sąlygų ar kitaip pažeidė Preliminariąją sutartį. Pirkėjas neįsipareigoja įrodyti realiai patirtų nuostolių ir Tiekėjas, pasirašydamas Preliminariąją sutartį ir pateikdamas Sutarties garantą patvirtina, kad Sutarties garanto suma laikytina minimaliais neįrodinėjamais Pirkėjo nuostoliais.
   9. Tiekėjas per Sutarties BD 16.2. punkte nurodytą terminą nepateikus Sutarties garanto, Pirkėjas turi teisę vienašališkai, įspėjęs prieš 2 (dvi) darbo dienas, nutraukti Preliminariąją sutartį dėl esminio pažeidimo, neatlygindamas Tiekėjui jo patirtų nuostolių dėl vienašališko Sutarties nutraukimo ir taikydamas Sutartyje ir teisės aktuose nustatytas sankcijas. Jei pagal Preliminariosios sutarties SD nuostatas Sutartis įsigalioja nuo to momento, kai Tiekėjas pateikia Pirkėjui Sutarties garantą, ši Preliminariosios sutarties nuostata dėl nutraukimo netaikoma ir laikoma, kad Tiekėjas atsisakė sudaryti Preliminariąją sutartį, atitinkamai Pirkėjui atsiranda teisė pasinaudoti Pasiūlymo galiojimo užtikrinimu.
   10. Pirkėjas grąžina Tiekėjui Sutarties garantą (jei buvo pateiktas popierinis originalas) ne vėliau kaip per 10 (dešimt) kalendorinių dienų nuo Tiekėjo šia Preliminariąja sutartimi prisiimtų įsipareigojimų įvykdymo dienos ir Tiekėjo prašymo gavimo.

# PRELIMINARIOSIOS SUTARTIES ĮSIGALIOJIMAS, STRUKTŪRA IR AIŠKINIMAS

* 1. Preliminariosios sutarties ir jos pagrindu pasirašomų Sutarčių įsigaliojimo momentas ir galiojimo terminas nurodytas Preliminariosios sutarties SD ir Sutartyje.
  2. Sudarydamas šią Preliminariąją sutartį, Pirkėjas neįsipareigoja teikti Kvietimų ir sudaryti Sutarties (-čių) dėl Prekių tiekimo.
  3. Pagal Preliminariąją sutartį sudaromų Sutarčių skaičius nėra ribojamas. Sutarties sudarymas neturi įtakos kitų, pagal šią Preliminariąją sutartį sudarytų, Sutarčių galiojimui, išskyrus jei tai numatyta Preliminariosios sutarties SD.
  4. Nutraukus Preliminariąją sutartį su vienu Tiekėju, tai neįtakoja Preliminariosios sutarties galiojimo kitų Tiekėjų atžvilgiu.
  5. Ši Preliminarioji sutartis yra vientisas ir nedalomas dokumentas, kurią sudaro toliau išvardinti dokumentai. Preliminariosios sutarties ir jos pagrindu sudaromų Sutarčių aiškinimo ir taikymo tikslais nustatoma tokia Preliminariosios sutarties dokumentų pirmenybės tvarka:
     1. Sutartis;
     2. Kvietimas/Užsakymas;
     3. Atnaujintas pasiūlymas;
     4. Techninė specifikacija (su Pirkimo procedūrų metu Pirkėjo arba Perkančiosios organizacijos atliktais paaiškinimais ir patikslinimais bei priedais, jei jie pridedami);
     5. Preliminariosios sutarties SD (su priedais);
     6. Preliminariosios sutarties BD;
     7. Pirkėjo ar Perkančiosios organizacijos Tiekėjui elektroninėmis priemonėmis pateikiamas kvietimas sudaryti Preliminariąją sutartį;
     8. Tiekėjo Pasiūlymas (jei buvo vykdomos derybos, tai galutinis pasiūlymas);
     9. Šalių derybų protokolai, sudaryti vykdant pirkimo procedūras (jei tokie dokumentai buvo sudaryti);
     10. Pirkėjo arba Perkančiosios organizacijos atlikti Pirkimo dokumentų (sąlygų) paaiškinimai ir patikslinimai, jei tokie buvo pateikti;
     11. Kiti Pirkimo dokumentai/Pirkimo sąlygos;
     12. Pirkėjo arba Perkančiosios organizacijos sudarytos kvietimo pateikti paraiškas (jei taikoma);
     13. Tiekėjo pirminis Pasiūlymas (jei taikoma);
     14. Tiekėjo paraiška su kvalifikaciją patvirtinančiais dokumentais (jei taikoma).
  6. Jei Preliminariosios sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Preliminariosios sutarties dokumente, visuomet yra laikomos pakeičiančiomis žemesnės galios Preliminariosios sutarties dokumente nustatytas analogiškas taisykles. Tuo atveju, jei Preliminariosios sutarties dalimi laikomi Tiekėjo pateikti dokumentai, įskaitant licencijas, jų naudojimo taisyklės ar pan., tai visos Tiekėjo pateiktų dokumentų nuostatos, prieštaraujančios Įstatymui ir (ar) Pirkimo dokumentų sąlygoms, laikomos negaliojančiomis.
  7. Preliminarioji sutartis yra sudaryta, vadovaujantis Įstatymu ir kitų teisės aktų nuostatomis. Esant situacijai, kuomet Preliminarioji sutartis ar bet kuri jos dalis ar sąlyga neatitinka Įstatymo išdėstytų reikalavimų, taikomos Įstatymo normos. Šalys konstatuoja ir patvirtina, jog šios Preliminariosios sutarties nuostatos Pirkimo sąlygų nuostatoms neprieštarauja.

Jeigu kuri nors Preliminariosios sutarties nuostata yra ar tampa iš dalies ar visiškai negaliojančia, ji nedaro negaliojančiomis likusių šios Preliminariosios ssutarties nuostatų. Tokiu atveju Šalys susitaria dėti visas pastangas, kad negaliojanti nuostata būtų pakeista teisiškai veiksminga norma, kuri, kiek įmanoma, turėtų tą patį rezultatą kaip ir pakeistoji norma. Tokiu atveju Šalys rašytiniu susitarimu pakeičia Preliminariosios sutarties iš dalies ar visiškai negaliojančią nuostatą arba raštu susitaria jos atsisakyti.

* 1. Visos šioje Preliminariojoje sutartyje vartojamos sąvokos ir terminai turi bendrinę reikšmę arba artimiausią Preliminariosios sutarties pobūdžiui specialiąją reikšmę, jei Preliminariojoje sutartyje nėra nustatyta ir paaiškinta kitokia jų reikšmė.
  2. Jei šioje Preliminariosios sutarties SD ar Sutartyje nenurodyta kitaip, žodžiai, vartojami vienaskaitos forma, taip pat reiškia ir daugiskaitą, vienos giminės žodžiai apima ir bet kurios kitos giminės atitinkamus žodžius, žodžiai, reiškiantys asmenį, apima ir juridinius, ir ne juridinius asmenis, o nuoroda į visumą taip pat reiškia nuorodą ir į jos dalį, ir (kiekvienu konkrečiu atveju) atvirkščiai.
  3. Preliminariosios sutarties dalių / skyrių pavadinimai yra skirti tik Šalių patogumui darant nuorodas į juos ir negali būti vienareikšmiškai naudojami aiškinant Sutarties nuostatas.
  4. Preliminarioji sutartis yra sudaryta, ji turi būti aiškinama ir taikoma pagal Lietuvos Respublikos teisę.
  5. Visus Šalių tarpusavio santykius, atsirandančius iš šios Preliminariosios sutarties ir neaptartus jos sąlygose, reglamentuoja Lietuvos Respublikos įstatymai ir kiti teisės aktai.

Visus ginčus dėl Preliminariosios sutarties vykdymo Šalys įsipareigoja spręsti derybomis. Jeigu Šalys šių ginčų negali išspręsti derybomis, jie sprendžiami Lietuvos Respublikos teismuose teisės aktų nustatyta tvarka.

1. **SUTARTIES NUTRAUKIMAS IR JOS KEITIMAS**
   1. Preliminarioji sutartis gali būti nutraukta raštišku abiejų Šalių sutarimu. Pirkėjas turi teisę nutraukti Preliminariąją sutartį, raštu įspėjęs Tiekėją prieš 60 (šešiasdešimt) kalendorinių dienų iki nutraukimo momento. Tiekėjas turi teisę nutraukti Preliminariąją sutartį, įspėjęs Pirkėją prieš 6 (šešis) mėnesius iki nutraukimo momento. Nutraukiant Sutartį šiame punkte nustatyta tvarka, sankcijos ir reikalavimas atlyginti nuostolius dėl Sutarties nutraukimo Sutartį nutraukiančiai Šaliai netaikomi, tačiau tai nepanaikina Šalių prievolės atsiskaityti už perduotas Prekes, sumokėti priskaičiuoti netesybas ir nuostolius, kilusius iki nutraukimo momento.
   2. Pirkėjas turi teisę vienašališkai, nesikreipdamas į teismą, prieš 10 (dešimt) kalendorinių dienų raštu apie tai įspėjęs Tiekėją, nutraukti su juo Preliminariąją sutartį, jeigu Tiekėjas iš esmės pažeidė Preliminariąją sutartį ir per įspėjimo laikotarpį, nurodytą šiame punkte, nepanaikino trūkumų bei neįsipareigojo savanoriškai atlyginti Pirkėjo patirtų nuostolių, įskaitant netesybas. Tiekėjo padarytas pažeidimas laikomas esminiu ir (arba) esminių Preliminariosios sutarties sąlygų vykdymu su dideliais arba nuolatiniais trūkumais, jeigu:
      1. Prekės perdavimo – priėmimo metu neatitinka Preliminariojoje sutartyje ar (ir) Sutartyje numatytų reikalavimų ir Tiekėjas vėluoja ištaisyti Prekių trūkumus ilgiau kaip 30 (trisdešimt) kalendorinių dienų nuo Preliminariosios sutarties SD numatyto trūkumų šalinimo termino pabaigos, išskyrus jei terminas pratęstas Preliminariosios sutarties SD nustatyta tvarka (jei taikoma);
      2. Jei Prekių trūkumai pasireiškia daugiau nei 30 procentų pristatyto Prekių kiekio nuo Sutarties ar Preliminariosios sutarties numatyto kiekio;
      3. Tiekėjas nesilaiko Preliminariosios sutarties SD numatytų Prekių pristatymo terminų ir vėlavimas nuo numatyto termino pabaigos yra daugiau nei 30 (trisdešimt) kalendorinių dienų, išskyrus jei Tiekėjas yra atleistas nuo netesybų Preliminariosios sutarties BD 8 skyriuje nustatyta tvarka;
      4. Tiekėjo kvalifikacija, t. y. neatitikimas bent vienam kvalifikacijos reikalavimui ar (ir) atitikimas pašalinimo pagrindui, tapo nebeatitinkančia Pirkimo sąlygų ir šie neatitikimai nebuvo ištaisyti per 14 (keturiolika) kalendorinių dienų nuo kvalifikacijos tapimo neatitinkančia dienos;
      5. Tiekėjas pažeidžia Preliminariosios sutarties nuostatas, reglamentuojančias konkurenciją, intelektinės nuosavybės ar konfidencialios informacijos valdymą;
      6. yra kitos aplinkybės, numatytos Įstatyme, Preliminarioje sutartyje ir (ar) Lietuvos Respublikos civilinio kodekso 6.217 straipsnyje.
   3. Jei Preliminarioji sutartis nutraukiama dėl Preliminariosios sutarties BD 18.2. punkte nurodytos (-ų) aplinkybės ar Tiekėjui nepagrįstai nutraukus Preliminariosios sutarties vykdymą ne Preliminariojoje sutartyje nustatyta tvarka, Tiekėjas įsipareigoja sumokėti Pirkėjui 5 (penkių) procentų nuo nesumokėtos Preliminariosios Sutarties kainos, neįskaitant PVM, dydžio baudą ir atlyginti tiesioginius nuostolius, susijusius su Preliminariosios sutarties nutraukimu, kiek jų nepadengia bauda.
   4. Pirkėjas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Tiekėją, nutraukti Preliminariąją sutartį, jeigu Tiekėjui yra iškeliama bankroto ar restruktūrizavimo byla, arba bankroto procesas vykdomas ne teismo tvarka, inicijuotos priverstinio likvidavimo ar susitarimo su kreditoriais procedūros arba jam vykdomos analogiškos procedūros pagal šalies, kurioje jis registruotas, įstatymus, Pirkėjui tampa žinoma apie kitokį priverstinį Tiekėjo kreditorių teisių įgyvendinimą, galintį turėti esminės įtakos Tiekėjo galimybėms toliau vykdyti Preliminariąją sutartį ar (ir) Sutartį ir (ar) yra kiti Europos Parlamento ir Tarybos direktyvose nurodyti pagrindai, įskaitant Europos Sąjungos teisės aktuose apibrėžtus nusikaltimus.
   5. Nutraukus Preliminariąją sutartį (ar jai pasibaigus) bet kuriuo pagrindu, Šalys įsipareigoja:
      1. imtis visų priemonių, siekiant sumažinti dėl Preliminariosios sutarties nutraukimo jų patiriamus nuostolius;
      2. per 10 (dešimt) kalendorinių dienų nuo pranešimo apie Preliminariosios sutarties nutraukimą gavimo dienos pateikti kitai Šaliai visus dokumentus, būtinus atsiskaitymui pagal Preliminariąją sutartį (už faktiškai perduotas Prekes ir (ar) priskaičiuotas netesybas ir nuostolius iki nutraukimo dienos);
      3. Pasirašyti Aktą dėl perduodamų Prekių. Atsiskaityti Preliminariojoje sutartyje nustatytais terminais už iki Preliminariosios sutarties nutraukimo perduotas Prekes, pasirašius Aktą. Preliminariosios sutarties nutraukimas neatleidžia Tiekėjo nuo pareigos grąžinti už Sutarties vykdymą gautos sumos, viršijančios faktiškai užsakytų ir perduotų Prekių kainą (vertinama pagal Sutartyje nustatytus įkainius arba kainą, padalintą iš kiekio, o jei įkainių ir kainos nėra – pagal konkurencingas rinkos kainas) ir (ar) nuo jam pritaikytų sankcijų ar priskaičiuotų nuostolių dėl netinkamo sutartinių įsipareigojimų vykdymo sumokėjimo Pirkėjui per Preliminariojoje sutartyje nustatytą terminą. Už vėlavimą grąžinti lėšas/sumokėti Pirkėjui per 10 (dešimt) dienų nuo pareikalavimo, Tiekėjui taikomi delspinigiai, numatyti Pirkėjui už vėlavimą laiku atsiskaityti su Tiekėju.
   6. Preliminariosios sutarties sąlygos Preliminariosios sutarties galiojimo laikotarpiu negali būti keičiamos, išskyrus tokias sąlygas, kurių keitimas numatytas Preliminariojoje sutartyje ir (ar) galimas, vadovaujantis Įstatymo nuostatomis.
   7. Preliminariosios sutarties sąlygų keitimu nėra laikomi techninio pobūdžio pirkimo sutarties pakeitimai (pavyzdžiui, Šalių rekvizitai, sąskaitų numeriai, klaidos). Apie techninio pobūdžio pakeitimus Šalis iš anksto praneša raštu, atskiras kitos Šalies sutikimas neteikiamas. Siekiant išvengti bet kokių abejonių, Šalys susitaria, kad Šalims įvykdžius šiame punkte nurodytas sąlygas, atskiras susitarimas dėl Preliminariosios sutarties pakeitimo nebus sudaromas, o Šalies kitai Šaliai pateiktas pranešimas dėl techninio pobūdžio Preliminariosios sutarties pakeitimų pridedamas prie Preliminariosios sutarties ir laikomas neatskiriama jos dalimi.
   8. Preliminariosios sutarties sąlygų keitimą gali inicijuoti kiekviena Šalis, jei tai neprieštarauja Įstatymui, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 20 (dvidešimt) kalendorinių dienų ir kitai Šaliai pateikti motyvuotą raštišką atsakymą. Šalių nesutarimo atveju sprendimo teisė priklauso Pirkėjui.
   9. Sutarties nutraukimui *mutatis mutandis* taikomos visos šio skyriaus nuostatos, nustatančios Preliminariosios sutarties nutraukimo tvarką.

Sudarydamos šią Preliminariąją sutartį Šalys patvirtina, kad supranta, jog nuo 2018 m. gegužės 25 d. yra tiesiogiai taikomas 2016 m. balandžio 27 d. priimtas Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (toliau – Reglamentas). Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises.

Jeigu poreikis tvarkyti asmens duomenis paaiškėja po Preliminariosios ssutarties sudarymo, Šalys įsipareigoja nedelsiant sudaryti papildomą susitarimą dėl duomenų tvarkymo prie Preliminariosios ssutarties ir imtis kitų būtinų priemonių siekiant užtikrinti atitiktį Reglamento reikalavimams. Šalys pripažįsta, kad papildomo susitarimo dėl duomenų tvarkymo pasirašymas nebus laikomas šios Preliminariosios sutarties sąlygų pakeitimu.

# Konfidenciali informacija

* 1. Šalys susitaria laikyti Preliminariąją sutartį, išskyrus jos sudarymo faktą, ir visą jos pagrindu viena kitai perduodamą ar kitokiu būdu Sutarties vykdymo metu sužinotą/užfiksuotą/nufilmuotą ir pan. informaciją paslaptyje neterminuotai, neatsižvelgiant į tai, ar ta informacija pateikiama žodžiu ar raštu. Šalys susitaria neatskleisti konfidencialios informacijos jokiai trečiai šaliai be išankstinio raštiško kitos Šalies sutikimo, o taip pat nenaudoti konfidencialios informacijos asmeniniams ar trečiųjų asmenų poreikiams, išskyrus atvejus, kai tokia informacija privalo būti atskleista teisės aktų nustatyta tvarka ar turi būti atskleista teisės, finansų ar kitos srities specialistui/patarėjui, ar paskolos davėjui.
  2. Visa Pirkėjo Tiekėjui preliminariosios sutarties vykdymo metu suteikta informacija yra laikoma konfidencialia, išskyrus viešai prieinamą informaciją ir Pirkimo dokumentus, visais kitais atvejais Pirkėjas turi patvirtinti raštu, kad tam tikra pateikta informacija nėra konfidenciali.
  3. Šalis, pažeidusi Sutartyje numatytą konfidencialumo pareigą, įsipareigoja pagal pagrįstą kitos Šalies reikalavimą sumokėti 3000,00 eurų (trijų tūkstančių eurų 00 euro ct) be pridėtinės vertės mokesčio baudą ir atlyginti visus kitos Šalies patirtus nuostolius, kiek jų nepadengia numatyta bauda.
  4. Visą informaciją, gautą Sutarties vykdymo metu, Pirkėjas gali naudoti savo ir ar bet kurios UAB „Ignitis grupė“ tiesiogiai ar netiesiogiai valdomos įmonės vykdomos veiklos tikslais ir tai nebus laikoma pažeidimu.
  5. Esant poreikiui, Tiekėjas privalo pasirašyti atskirą konfidencialumo susitarimą, kuriame gali būti nustatytos kitos konfidencialią informaciją, reglamentuojančios nuostatos, jei tai numatyta Pirkimo dokumentuose ar to reikalauja Pirkėjas.

# BAIGIAMOSIOS NUOSTATOS

* 1. Šalys sutinka, kad teisės aktų nustatyta tvarka reorganizavus Pirkėjo įmonę ar pasikeitus Pirkėjo teisiniam statusui ar jei dėl Pirkėjo funkcijų ar jų dalies perdavimo šios Preliminariosios sutarties pagrindu Pirkėjui kylantys įsipareigojimai perduodami trečiajai šaliai ar Pirkėjo asocijuotiems asmenims, be raštiško Tiekėjo sutikimo Pirkėjo teisių ir pareigų perėmėjas nuo teisių ir pareigų perėmimo momento tampa Preliminariosios sutarties Šalimi, perimančia visas šios Preliminariosios sutarties pagrindu Pirkėjo prisiimtas teises ir pareigas. Esant Tiekėjo pareikalavimui, Pirkėjas pateikia Tiekėjui dokumentus, patvirtinančius Pirkėjo teises ir pareigas perimančio trečiojo asmens finansinius pajėgumus ir kitus būtinus dokumentus. Šalys sutinka, kad apie šiame punkte nustatytą teisių ir pareigų perėmimą Pirkėjas arba jo teisių ir pareigų perėmėjas Tiekėją informuoja teisės aktų nustatyta tvarka ir Šalys atskiro Preliminariosios sutarties pakeitimo nesudaro, o rašytinis pranešimas dėl Šalies keitimo laikomas neatskiriama Preliminariosios sutarties dalimi, kuris įsigalioja nuo pranešime nurodytos datos.
  2. Tiekėjo šalies keitimas galimas dėl teisės aktų nustatyta tvarka pradėtos Tiekėjo reorganizavimo, įskaitant jungimą ir skaidymą, atskyrimo ar bankroto procedūros ar pasikeitus Tiekėjo statusui ar jei Tiekėjo funkcijas ar jų dalį sandorio pagrindu perima trečioji šalis. Tiekėjas privalo ne vėliau kaip prieš 30 (trisdešimt) darbo dienų iki Tiekėjo teisių ir pareigų perėmimo momento apie tai raštu informuoti Pirkėją ir kartu su minėtu raštu pateikti Tiekėjo teisių ir pareigų perėmėjo kvalifikaciją ir pašalinimo pagrindų nebuvimą patvirtinančius dokumentus. Tiekėjo teisių ir pareigų perėmėjas privalo turėti ne mažesnę kvalifikaciją nei Tiekėjas, su kuriuo buvo sudaryta Preliminarioji sutartis, kvalifikaciją, vertinant pagal kriterijus, kurie buvo nustatyti Pirkimo dokumentuose. Pirkėjas, gavęs Tiekėjo raštą kartu su visais Tiekėjo teisių ir pareigų perėmėjo pašalinimo pagrindų nebuvimą ir kvalifikaciją patvirtinančiais dokumentais, ne vėliau kaip per 10 (dešimt) darbo dienų įvertina pateiktų dokumentų turinį ir raštu pritaria arba atsisako pritarti Sutarties Šalies pasikeitimui. Pirkėjui pritarus, pasirašomas Preliminariosios sutarties pakeitimas. Šalys pareiškia ir patvirtina, kad toks Tiekėjo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Preliminariosios sutarties galiojimui. Tiekėjas neįgyja teisės perduoti savo teisių ar pareigų pagal šią preliminariąją sutartį trečiajai šaliai be išankstinio raštiško Pirkėjo sutikimo. Šios sąlygos nesilaikymas laikomas esminiu Sutarties pažeidimu.
  3. Visi pranešimai ir kita informacija tarp Šalių pagal Preliminariąją sutartį atliekami raštu (žr. Preliminariosios sutarties BD 1.31 punktą).
  4. Šalys bendravimui paskiria kontaktinius asmenis, kurių duomenys nurodomi Preliminariosios sutarties SD ar kituose Preliminariosios sutarties prieduose/dalyse.
  5. Kiekviena Šalis privalo per 2 (dvi) darbo dienas pranešti kitai Šaliai apie Preliminariosios Sutarties SD ar Sutartyje nurodytų adreso, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Preliminariosios sutarties SD (jei nėra patikslinta Sutartyje) nurodytu adresu išsiųsti pranešimai ir kita korespondencija laikomi įteiktais tinkamai.
  6. Visi Šalių susitarimai laikomi galiojančiais, jei jie sudaryti raštu ir pasirašyti abiejų Šalių įgaliotų atstovų. Visi Preliminariosios sutarties priedai nurodyti Preliminariosios sutarties SD.
  7. Preliminarioji sutartis ir visi Šalių pasirašyti priedai (įskaitant visus Preliminariosios Sutarties SD ir Sutarčių priedus) laikomi neatskiriama Preliminariosios sutarties dalis.
  8. Kiekviena Preliminariosios sutarties Šalis gauna po vieną Preliminariosios sutarties egzempliorių.

1. **KITOS SĄLYGOS**
   1. Šalys sutaria, jog Prekių perdavimo metu Tiekėjas Pirkėjui teikia galutinius su Prekių tiekimu susijusius dokumentus bei kitą medžiagą, įskaitant konsultacijas, Pirkimo sąlygose nurodyta kalba ir tvarka. Jei Pirkimo dokumentuose nėra nurodyta teikiamų dokumentų ir informacijos kalba, tai visa dokumentacija ir kita informacija teikiami tik lietuvių kalba, jei Preliminariosios sutarties SD nenumatyta kitaip. Jei Pirkimo sąlygose numatyta, kad visi dokumentai ir informacija teikiami lietuvių kalba, tačiau Tiekėjas, atitinkamai pateikęs galutinius dokumentus bei kitą medžiagą/informaciją, reikalingus Prekių tiekimui ar konsultacijai, kita kalba nei lietuvių, tokiu atveju Tiekėjas prie šių dokumentų privalo pridėti vertėjo parašu ir vertimų biuro antspaudu patvirtintą dokumento vertimą į lietuvių kalbą.
   2. Pirkėjas Preliminariosios sutarties SD ir (ar) Techninėje specifikacijoje taip pat gali nustatyti, kokie papildomi dokumentai, be reikalaujamų Preliminariosios sutarties BD 21.1 punkte, yra teikiami lietuvių ar kita Pirkėjui priimtina kalba.
   3. Tuo atveju, jeigu Tiekėjas nesilaikys Preliminariosios sutarties BD 21.1 ir (ar) 21.2 punktuose nurodytų reikalavimų (dokumentus ar konsultacijas teiks ne lietuvių kalba ir prie šių dokumentų nebus pridėtas vertėjo parašu ir vertimų biuro antspaudu patvirtintas dokumentas į lietuvių kalbą), Pirkėjas turės teisę be atskiro pranešimo išsiversti minėtus dokumentus savo sąskaita ir tokiu atveju mokėtiną už pristatytas Prekes sumą sumažins turėtų faktinių išlaidų, susijusių su vertimo paslaugomis, suma.
   4. Tiekėjas turi teisę sudaryti su teisės aktų reikalavimus atitinkančiu juridiniu asmeniu (toliau – finansuotojas) faktoringo sutartį tik gavęs rašytinį Pirkėjo sutikimą, prieš 30 (trisdešimt) kalendorinių dienų pateikęs Pirkėjui rašytinį prašymą ir dokumentus, pagrindžiančius, kad ketinamos sudaryti faktoringo sutarties pagrindu nepasikeis Šalių teisių ir pareigų pusiausvyra Tiekėjo/finansuotojo naudai, nebus keičiamos Preliminariosios sutarties sąlygos (išskyrus redakcinio pobūdžio pakeitimus dėl faktoringo sutarties ir kitos sąskaitos nurodymo), Pirkėjui neatsiras papildomų išlaidų ar įsipareigojimų. Prašymas laikomas patenkintu tik Tiekėjui gavus rašytinį Pirkėjo sutikimą.
   5. Tiekėjas turi raštu garantuoti Pirkėjui, kad Pirkėjui neatsiras jokios Sutartyje nenumatytos prievolės, kad nepasikeis Sutarties sąlygos, įskaitant įkainius/kainas, kad Pirkėjui neatsiras jokių papildomų kaštų dėl faktoringo sutarties ir kad Tiekėjas vienašališkai materialiai atsakingas už bet kokius ginčus, kilusius dėl faktoringo sutarties ar susijusius su ja. Taip pat Tiekėjas supranta ir patvirtina, kad faktoringo sutartis jokiu pagrindu nepakeičia Tiekėjo ir Pirkėjo įsipareigojimų pagal Preliminariąją sutartį.
   6. Vadovaujantis Lietuvos Respublikos civilinio kodekso 6.907 str., piniginio reikalavimo perleidimas finansuotojui galioja ir tais atvejais, kai Preliminarioji sutartis tą daryti draudžia ar riboja, tačiau tai neatleidžia Tiekėjo nuo prievolių ir atsakomybės Pirkėjui už Preliminariosios sutarties sąlygos, draudžiančios ar ribojančios reikalavimo perleidimą, pažeidimą. Todėl jei Tiekėjas be rašytinio Pirkėjo sutikimo sudaro faktoringo sutartį, Tiekėjas moka Pirkėjui Preliminariosios sutarties BD 18.3. punkte nustatyto dydžio baudą ir Pirkėjas įgyja teisę vienašališkai nutraukti Preliminariąją sutartį.
   7. Pirkėjas turi teisę atsisakyti leisti Tiekėjui sudaryti faktoringo sutartį, atsižvelgiant į Pirkimo strateginę reikšmę, konfidencialios informacijos slaptumą, dėl kitų objektyvių priežasčių. Pirkėjo sutikimas dėl faktoringo sutarties pagal šią Preliminariąją sutartį nereiškia Pirkėjo sutikimo dėl kitų su Tiekėju sudarytų ar ateityje sudaromų viešojo pirkimo sutarčių ir faktoringo pagal jas sudarymo.
   8. Tiekėjas privalo informuoti finansuotoją raštu prieš faktoringo sutarties sudarymą, kad Pirkėjas neįsipareigoja išpirkti visų Preliminariojoje sutartyje nurodytų Prekių ar bet kokios dalies, išskyrus jei taikoma fiksuotos kainos kainodara (nurodoma Preliminariosios sutarties SD).
   9. Pirkėjui patvirtinus leidimą Tiekėjui sudaryti faktoringo sutartį, Šalys pasirašo rašytinį susitarimą.
   10. Atsižvelgiant į tai, jog UAB „Ignitis grupė“ įmonių grupei priklauso strateginę reikšmę nacionaliniam saugumui turinčios įmonės bei valdomi įrenginiai, o energetikos sektorius priskiriamas prie nacionaliniam saugumui užtikrinti strategiškai svarbių ūkio sektorių, Pirkėjas pasilieka teisę preliminariosios sutarties vykdymo metu patikrinti Tiekėjo ir (arba) jo pasitelktų asmenų atitiktį Lietuvos Respublikos teisės aktams, reglamentuojantiems privalomus nacionalinio saugumo ir kitų strateginių interesų užtikrinimo kriterijus / principus. Tuo atveju, jei Sutarties galiojimo metu paaiškėja, jog Tiekėjas neatitinka šių kriterijų/ nuostatų / principų ir nustatytų neatitikimų neištaiso per Pirkėjo nurodytą terminą, Pirkėjas įgyja teisę vienašališkai nutraukti Sutartį, neatlygindamas jokių nuostolių.

**\_\_\_\_\_\_\_\_\_\_\_\_\_\_\_\_\_\_\_\_\_**